title: Jonas Hassen Khemiri

text: Vaikka Khemiri on asunut koko ikänsä Ruotsissa, hänestä on tullut maahanmuuttajien puolestapuhuja. Hän kirjoitti esikoisromaaninsa "Ajatussulttaani" (2003) itse luomallaan maahanmuuttajaruotsilla. Teos on käännetty useille kielille ja dramatisoitu näytelmäksi, jota on esitetty Angeredin teatterissa. Sen pohjalta on tehty myös elokuva, joka sai ensi-iltansa vuonna 2007. Khemirin toinen romaani, "Montecore: uniikki tiikeri" (2006), oli ehdolla August-palkinnon saajaksi. Khemiri sai August-palkinnon vuonna 2016 neljännellä romaanillaan "Kaikki se mitä en muista".


title: Jonas Hassen Khemiri

text: Tukholman kaupunginteatterissa esitettiin Khemirin esikoisnäytelmää "Invasion!" maaliskuusta 2006 tammikuun 2008 loppuun. Näytelmä on suomennettu nimellä "Invaasio!", ja se sai Suomen kantaesityksensä Kansallisteatterin Omapohjassa 15. marraskuuta 2012.


title: Jonas Hassen Khemiri

text: Myös Suomessa heräsi keskustelu poliisin käyttäytymisestä, kun Dagens Nyheter julkaisi 13. maaliskuuta 2013 avoimen kirjeen muotoon puetun Khemirin artikkelin, jossa hän paheksui Ruotsin poliisin käyttäytymistä. Artikkeli on osoitettu Ruotsin oikeusministerille Beatrice Askille ja otsikoitu "Hyvä Beatrice Ask" ("Bästa Beatrice Ask"). Khemiri kertoo siinä kokemistaan ennakkoluuloista ja syrjinnästä. Khemiri arvostelee myös Ruotsin karkotuksia, joita tehdään laittomien maahanmuuttajien karkottamiseksi perustetun REVA-hankkeen nimissä. Khemiri käyttää siitä nimitystä "Vallan toimintatapa. Väkivallan käytäntö". Kirje levisi nopeasti internetissä. 14. maaliskuuta oli suositellut artikkelia Facebookissa 120 000 henkilöä, ja se on siten internetissä toiseksi levinnein ruotsinkielinen teksti. Ilmestymispäivänä sen oli avannut Dagens Nyheterin verkkosivuilla 250 000 lukijaa. Beatrice Ask vastasi artikkeliin pyytämällä Khemiriä julkiseen keskusteluun, minkä Khemiri torjui toteamalla, että teksti puhukoon puolestani. Dagens Nyheterin arvion mukaan Khemirin tekstistä voi tulla uuden rasisminvastaisuuden alku.


title: Pöllöset

text: Pöllöset ("Otus") on pöllöjen heimoon kuuluva lintusuku.


title: Otus

text: Otus tarkoittaa muun muassa seuraavia:


title: Tommy Körberg

text: Tommy Körberg (s. 4. heinäkuuta 1948 Norsjö, Västerbotten) on ruotsalainen laulaja ja näyttelijä. Körberg edusti Ruotsia Euroviisuissa vuonna 1969 laululla ”Judy min vän” sijoittuen yhdeksänneksi sekä vuonna 1988 kappaleella ”Stad i ljus” sijoittuen sijalle 12. Hän on myös esittänyt Anatoli Sergijevskin roolin musikaalissa "Chess" sekä Lontoossa että Tukholmassa.


title: Metsäpöllöt

text: Metsäpöllöt ("Ciccaba") on pöllöjen heimoon kuuluva lintusuku.


title: Hurrikaani Ike

text: Hurrikaani Ike oli yhdeksäs nimetty trooppinen sykloni Atlantin hurrikaanikaudella 2008. Varsinaisen hurrikaanin laskettiin surmanneen 103 henkeä. Lisäksi 92 menehtyi välillisesti hurrikaanin vuoksi.


title: Hurrikaani Ike

text: Eniten uhreja oli Haitissa, missä arvioitiin kuolleen 74 ihmistä. Yhdysvalloissa tuhot olivat suurimmat Texasissa, Louisianassa ja Arkansas'ssa, missä kuoli 20 ihmistä ja lisäksi 64 menetti henkensä epäsuorasti hurrikaanin vuoksi. Ainakin 28 ihmistä menehtyi hurrikaanin suoriin ja epäsuoriin vaikutuksiin myös Ohio Valleyssa myrskyn jo laantuessa.


title: Hurrikaani Ike

text: Ike muodostui säähäiriöstä, joka syntyi Kap Verden lähellä elokuun loppupäivinä. Syyskuun 1. päivänä se oli trooppinen myrsky, ja syyskuun 4. päivänä se oli voimistunut toiseksi ylimpään eli 4. luokkaan Saffirin-Simpsonin hurrikaaniasteikolla. Iken lähestyessä Texasin rannikkoa sen tuulennopeus pieneni, joten se laskettiin enää 2. luokan hurrikaaniksi.


title: Hurrikaani Ike

text: Ike kulki samoilla alueilla kuin Hurrikaani Gustav vain viikkoa aiemmin.


title: Hurrikaani Ike

text: Turks- ja Caicossaarilla rakennukset vaurioituivat pahoin, mutta ihmisuhreilta vältyttiin. Kuuban länsiosassa kuoli seitsemän ihmistä, ja pääkaupunki Havannassa tuli aineellisia vaurioita. Dominikaanisessa tasavallassa hurrikaani aiheutti kaksi kuolemaa.


title: Hurrikaani Ike

text:
Kuubaa ylittäessään Ike heikkeni 1. luokan hurrikaaniksi. Meksikonlahden lämmin vesi sai sen voimistumaan jälleen, mutta vain 2. luokkaan asti (Hurrikaani Katrina oli 5. luokan hurrikaani).
Tuulet puhalsivat kuitenkin otollisesta suunnasta, joten suurimmat tuhot syntyivät vedenpinnan äkillisen nousun takia.


title: Hurrikaani Ike

text: Iken läpimitta oli 12. elokuuta 2008 Texasiin saapuessa liki tuhat kilometriä. Myrskyn arvioitiin katkaisseen sähköt 2,6 miljoonalta asukkaalta Texasissa ja Louisianassa. Noin 100 000 texasilaista jäi alueelle viranomaisten evakuointimääräyksistä huolimatta.


title: Hurrikaani Ike

text: Ike osui samoille alueille kuin Galvestonin hurrikaani vuonna 1900. Hurrikaanin aiheuttamat taloudelliset vahingot nousivat miljardeihin dollareihin.


title: Sormipaisukarve

text: Sormipaisukarve ("Hypogymnia physodes") on puiden oksilla ja kivipinnoilla kasvava jäkälälaji. Sen yläpinta on vihertävänharmaa, kasvualustaa vasten painuva alapinta on musta.


title: Sormipaisukarve

text: Sormipaisukarvetta pidetään ilman puhtauden indikaattorina: parhailla paikoilla sen kasvuruusukkeet kasvavat viisisenttisiksi, mutta saasteisilla paikoilla ne jäävät alle sentin kokoisiksi.


title: Rick Dees

text: Rick Dees (oik. Rigdon Osmond Dees III; s. 14. elokuuta 1950 Jacksonville, Florida, Yhdysvallat) on yhdysvaltalainen radio-DJ, joka tunnetaan parhaiten ohjelmastaan "Rick Dees Weekly Top Forty", jota lähetetään Yhdysvalloissa yli 400 radioaseman kautta, ja lisäksi se on kuultavissa yli 70 eri maassa.. Lisäksi hänellä on ollut Los Angelesissa KIIS-radioasemalla aamuohjelma "Rick Dees Morning Show" vuodesta 1982 alkaen.


title: Rick Dees

text: Vuonna 1976 Dees levytti kappaleen "Disco Duck", joka pääsi Billboard-listan ykköseksi.


title: Rick Dees

text: Billboard-lehti on valinnut Rick Deesin Vuoden radiopersoonaksi 15 kertaa peräkkäin. Hän on myös saanut tähden Hollywood Walk of Famelle ja hänet on valittu Radio Hall of Fameen.


title: Etelä-Amerikan uudisasuttaminen

text: Etelä-Amerikan uudisasuttaminen tarkoittaa eurooppalaisten asettumista Etelä-Amerikan mantereelle 1400-luvun lopulta alkaen.


title: Etelä-Amerikan uudisasuttaminen

text: Aikakauden suurvallat, Espanja ja Portugali, jakoivat Euroopan ulkopuolisen maailman etupiirialueisiin Tordesillasin sopimuksella vuonna 1494. Sen mukaan Portugalille kuului nykyisen Brasilian itäosa muun Etelä-Amerikan ollessa Espanjan etupiiriä.


title: Etelä-Amerikan uudisasuttaminen

text: 1530-luvulta alkaen espanjalaiset ja myöhemmin myös portugalilaiset konkistadorit kulkivat pitkin Etelä-Amerikkaa, arvioivat sen ihmisiä ja luonnonvaroja, ja levittivät tahtomattaan eurooppalaisperäisiä tauteja, joista monet koituivat tuhoisiksi alueella ennestään asuville kansoille.


title: Etelä-Amerikan uudisasuttaminen

text: Konkistadorit loivat Espanjan siirtomaaherruuden perustan, joka oli oleellinen pohja espanjalaista imperiumia rakennettaessa. Konkistadoreista tunnetuimmat ovat Hernán Cortés ja Francisco Pizarro. Cortés voitti Meksikon alueen asteekkivaltakunnan ja valloitti maat kuninkaansa nimissä Espanjalle. Meksikosta Cortes jatkoi pohjoiseen ja hiljalleen nykyinen Kalifornia ja Uusi-Meksiko liitettiin Espanjan hallintaan.


title: Etelä-Amerikan uudisasuttaminen

text: Fransisco Pizarro puolestaan kukisti inkaintiaanien valtakunnan Andien vuorilla. Rohkeudella, oveluudella ja viekkaudella Pizarro onnistui noin 200 sotilaansa kanssa kukistamaan keskenään eripuraiset inkat ja laajensi näin Espanjan valtapiiriä.


title: Etelä-Amerikan uudisasuttaminen

text: 1820-luvulla Simón Bolívar pyrki luomaan Etelä-Amerikan yhdysvallat. Taistelut ja vallankumoukset johtivat nykypäivän itsenäisten Venezuelan, Kolumbian, Ecuadorin, Perun ja Bolivian valtioiden syntyyn. Eurooppalaisten vaikutus alueella jäi pysyväksi: espanja ja portugali ovat alueen virallisia ja yhteisiä kieliä.


title: Burn After Reading

text: Burn After Reading on vuonna 2008 ensi-iltansa saanut Coenin veljesten ohjaama musta komediaelokuva. Sen päärooleissa esiintyvät George Clooney, Frances McDormand, John Malkovich, Tilda Swinton, Richard Jenkins ja Brad Pitt.


title: Burn After Reading

text: "Burn After Reading" sai maailmanensi-iltansa Venetsian elokuvajuhlilla 27. elokuuta 2008.


title: Burn After Reading

text: Farssimaisessa komediassa kuntosalin työntekijät Linda ja Chad (McDormand ja Pitt) saavat käsiinsä entisen vakoojan Coxin (Malkovich) muistelmakäsikirjoituksen sisältävän tietokonelevykkeen ja yrittävät kiristää sen avulla rahaa. Asioita sekoittaa muun muassa se, että Lindan uusi poikaystävä, lipevä Harry (Clooney), sattuu olemaan myös Coxin avioeroa hakevan vaimon (Swinton) rakastaja.


title: Burn After Reading

text: Elokuva oli ehdolla parhaan komedian tai musiikkielokuvan Golden Globe -palkinnon saajaksi. Myös Frances McDormand oli ehdolla omassa sarjassaan. Brad Pitt ja Tilda Swinton olivat rooleistaan Bafta-ehdokkaina. National Board of Review of Motion Pictures arvioi elokuvan yhdeksi vuoden 2008 kymmenestä parhaasta.


title: Burn After Reading

text: "Burn After Reading" sai ensi-iltansa yhteydessä valtaosin suopeita arvosteluja, mutta myös jakoi mielipiteitä. Suomessa esimerkiksi Film-O-Holic.com-sivuston Jussi Lahtonen pitää komediaa epäonnistuneena, koska katsoja ei voi samastua yhteenkään sen karikatyyrimäiseen hahmoon. Hänestä elokuva on rakennettu näyttelijöiden maneereille ja sisäpiirihuumorille, jossa näyttelijät tekevät pilkkaa joko omasta imagostaan tai aiemmista rooleistaan.


title: Dian Curtis Regan

text: Dian Curtis Regan (s. 1950 Colorado Springs, Colorado, Yhdysvallat) on yhdysvaltalainen lasten- ja nuortenkirjailija. Vuonna 1993 hän sai Vuoden jäsen -tunnustuksen amerikkalaisen lastenkirjallisuuden kirjoittajien ja kuvittajien säätiöltä.


title: Dian Curtis Regan

text: Regan on asunut Coloradon lisäksi Teksasissa ja Oklahomassa sekä kolme vuotta Puerto La Cruzissa Venezuelassa. sittemmin hän hän on muuttanut asumaan Wichitaan Kansasiin.


title: Maria Tolvanen

text: Maria Tolvanen (s. 1981) on suomalainen kirjailija, joka julkaisi fantasiaromaanin "Rauhan soturi" (Karisto, 1996) 15-vuotiaana. Teos kertoo pojasta, joka ennustuksen mukaan tuo rauhan kahden sotivan valtakunnan välille.


title: Stefan Hula (vanhempi)

text: Stefan Marian Hula (s. 12. syyskuuta 1947 Szczyrk) on puolalainen entinen yhdistetyn hiihtäjä.


title: Stefan Hula (vanhempi)

text: Hulan paras saavutus kansainvälisistä arvokilpailuista on pronssimitali 1974 Falunin MM-kisoista. Olympialaisiin Hula osallistui urallaan kahdesti: 1972 Sapporossa hänen sijoituksensa oli 17. ja 1976 Innsbruckissa 16.


title: Stefan Hula (vanhempi)

text: Hulan poika Stefan on mäkihyppääjä.


title: Markus Hasler

text: Markus Hasler (s. 3. lokakuuta 1971 Eschen, Liechtenstein) on liechtensteinilainen hiihtäjä, joka kilpaili kansainvälisellä tasolla 1992–2009.


title: Markus Hasler

text: Haslerin uran paras arvokisasijoitus on neljäs sija 2003 Val di Fiemmen MM-kisojen yhdistelmäkilpailusta. Kaksi vuotta aikaisemmin Lahden MM-kisoissa hän sijoittui tätä edeltäneessä kilpailumuodossa takaa-ajossa kuudenneksi. Val di Fiemmessä hän sijoittui lisäksi 50 kilometrin vapaan hiihtotavan kilpailussa seitsemänneksi. Oberstdorfin MM-kilpailuissa 2005 hän oli 50 kilometrin perinteisen hiihtotavan yhteislähtökilpailussa kolmastoista ja 30 kilometrin yhdistelmäkilpailussa viidestoista. Thunder Bayssa 1995 hän sijoittui 30 kilometrin perinteisen kilpailussa 15:nneksi. Olympialaisissa Hasler sijoittui parhaimmillaan sijalle 11 Torinon olympialaisten 2006 yhdistelmäkilpailussa. Salt Lake Cityssä 2002 hän oli vapaan hiihtotavan sprintissä 12:s.


title: Markus Hasler

text: Hasler osallistui vuosina 1992–2008 yhteensä 152 maailmancupin osakilpailuun. Hänen paras sijoituksensa oli kolmas sija joulukuussa 2001 Cognessa käydystä vapaan hiihtotavan sprinttikilpailusta. Kymmenen parhaan joukkoon hän sijoittui maailmancupissa kaikkiaan 12 kertaa.


title: Smolenskin tori

text: Smolenskin tori (Смоленская площадь; Smolenskaja ploštšad) on paikka Moskovan sisemmän kehätien varrella, johon päättyy Arbat-katu ja jolla sijaitsee Venäjän federaation ulkoasiainministeriö. Sijaintinsa vuoksi puhekielessä tai sanomalehtitekstissä joskus viitataan "Smolenskin torilla" nimenomaan Venäjän federaation ulkoasiainministeriöön, joka rakennuksena on yksi Moskovan Stalinin hampaista, korkeista tornitaloista, jotka on rakennettu toisen maailmansodan jälkeen.


title: Smolenskin tori

text: Venäjän federaation ulkoasiainministeriön rakennuksen rakensivat saksalaiset sotavangit.


title: Smolenskin tori

text: Sana ploštšad voi tarkoittaa venäjän kielessä sekä toria että hallinnollista aukiota, jolla ei ole kaupallista toimintaa, kuten esimerkiksi Helsingissä Senaatintori. Smolenskin toria on nimitetty vuoteen 1933 saakka joko Smolenskin kauppatoriksi (Смоленская торговая площадь) tai Smolenskin markkinoiksi (Смоленский рынок), joka tarkoittaa venäjänkielisessä käytössä myös kauppatoria eikä suomalaiseen tapaan kerran kuukaudessa kauppatorilla yleensä keskiviikkona järjestettävää markkinapäivää kauppatorilla.


title: Emil Kellenberger

text: Emil Kellenberger (3. huhtikuuta 1864 Walzenhausen – 30. marraskuuta 1943) oli sveitsiläinen ampuja.


title: Emil Kellenberger

text: Pariisin olympialaisissa vuonna 1900 Kellenberger voitti kultaa sotilaskiväärin kolmiasentokilpailusta tuloksella 930 sekä asentokilpailun joukkuekilpailusta ja jakoi polviasentokilpailun hopean tanskalaisen Anders Peter Nielsenin kanssa. Makuuasennon kilpailussa hän oli viides ja pystyasennossa kuudes.


title: Emil Kellenberger

text: Kellenberg voitti Luzernin MM-kisoissa 1901 kultaa sekä vapaakiväärin kokonaiskilpailussa tuloksella 948 että makuuasennossa tuloksella 341. Kellenberg uusi seuraavana vuonna Rooman MM-kisoissa vapaakiväärin kokonaiskilpailun maailmanmestaruutensa tuloksella 941. Hän voitti myös pystyasennon tuloksella 300. Buenos Airesin MM-kisoissa 1903 hän voitti jälleen vapaakiväärin kokonaiskilpailun tuloksella 969. Lisäksi hän voitti samoissa kisoissa vapaakiväärin polviasennon tuloksella 346.


title: Emil Kellenberger

text: Kellenberger ampui vuonna 1901 vapaakiväärin 300 metrin 3 × 40 laukauksen maailmanennätyksen 948, joka paransi Lars Jørgen Madsenin kaksi vuotta aiemmin ampumaa ennätystä viidellä pisteellä. Hän paransi ennätystä vuonna 1903 lukemiin 969. Tämä ennätys pysyi voimassa kaksi vuotta, kunnes Charles Paumier du Verger rikkoi sen vuonna 1905. Kellenberg paransi 1901 myös vapaakiväärin 40 laukauksen makuuasentoennätystä. Hänen tuloksensa 341 oli seitsemän pistettä parempi kuin Jesse Wallingfordin vuonna 1899 ampuma ennätys. Louis Richardet rikkoi Kellenbergin ennätyksen vuonna 1903.


title: Kelkka

text: Kelkka on kahdella jalaksella varustettu rekimäinen työnnettävä, vedettävä tai lumessa ja jäällä alamäkeen liukuva kulkuväline. Erilaisia kelkkoja ovat muun muassa potkukelkat sekä lasten mäenlaskuun tarkoitetut rattikelkat. Kelkoilla harjoitettavia kilpaurheilulajeja ovat rattikelkkailu, ohjaskelkkailu ja skeleton- eli mahakelkkailu. Moottorikelkka on telaketjulla kulkeva moottorikäyttöinen kelkka. Kelkkajääkiekkoon tarkoitetun kelkan jalaksissa on terät, joiden avulla se kulkee jäällä luistimien tavoin.


title: Kelkka

text: Perinteisessä puusta tehdyssä veden tai halkojen kuljetukseen tarkoitetussa kelkassa jalakset ovat kapeahkot ja kelkan kansi vain muutaman laudan levyinen. Etupäästä kaareviin jalaksiin on kiinnitetty pystypuut perään, keskelle ja keulaan, joiden avulla syntyy kelkan kehikko ja kansilautojen kiinnitysalusta. Työntöaisan pystypuut ovat pidemmät. Aisa- ja keulapuut on sidottu yläpäästä yhteen paksulla vitsaksella. Jalakset voidaan raudoittaa liukumisen parantamiseksi ja ne ovat yleensä takaa hieman kansilautoja pidemmät, niin että jaloille on yhtäältä tilaa kelkkaa työnnettäessä ja että jalasten kannoilla voi toisaalta ottaa liukua alamäessä.


title: Earl Boykins

text: Earl Antoine Boykins (s. 2. kesäkuuta 1976 Cleveland, Ohio) on yhdysvaltalainen aktiiviuransa lopettanut koripalloilija. Hän pelasi pelintekijänä sekä heittävänä takamiehenä.


title: Earl Boykins

text: Boykinsia ei koskaan NBA:han, mutta hän onnistui silti luomaan sarjassa pitkän uran. Hän pelasi kymmenessä eri NBA-seurassa vuosien 1999 ja 2012 välillä, New Jersey Netsissä, Cleveland Cavaliersissa, Orlando Magicissä, Los Angeles Clippersissä, Golden State Warriorsissa, Denver Nuggetsissa, Milwaukee Bucksissa, Charlotte Bobcatsissä, Washington Wizardsissa ja Houston Rocketsissa. Hänelle kertyi NBA:n runkosarjassa yhteensä 652 ja pudotuspeleissä 15 ottelua.


title: Earl Boykins

text: Boykins pelasi ammattilaisurallaan myös Rockford Lightningissa ja italialaisseura Virtus Bolognassa. Hän oli voittamassa kaudella 2008–2009, ainoallaan Bolognassa, EuroChallenge-sarjan mestaruutta. Hänen edustamansa yliopistojoukkue, Itä-Michiganin yliopisto, jäädytti vuonna 2011 hänen pelinumeronsa, numeron 11, ja vuonna 2013 hänet valittiin Greater Cleveland Sports Hall of Famen jäseneksi.


title: Earl Boykins

text: Vain 165 senttimetriä pitkä Boykins on NBA:n historian toiseksi lyhyin pelaaja Muggsy Boguesin jälkeen.


title: Persson

text: Persson tarkoittaa seuraavia:


title: Hoffman

text: Hoffman tarkoittaa seuraavia asioita:


title: Christensen

text: Christensen tarkoittaa seuraavia:


title: Hagen (täsmennyssivu)

text: Hagen tarkoittaa seuraavia asioita:


title: Colby Genoway

text: Colby Genoway (s. 12. joulukuuta 1983 Morden, Manitoba, Kanada) on kanadalainen jääkiekkohyökkääjä. Hän on monipuolinen pelaaja, joka pystyy pelaamaan sekä keskus- että laitahyökkääjänä.


title: Colby Genoway

text: Genoway pelasi kolme kautta Yhdysvaltojen yliopistosarjassa NCAA:ssa Pohjois-Dakotan yliopiston joukkueessa. Viimeisellä kaudellaan 2004–2005 hän pääsi kokeilemaan myös ammattilaiskiekkoa AHL:n Hartford Wolf Packissa neljän ottelun verran. Genoway jatkoi Hartfordissa myös seuraavalla kaudella. Tulokaskaudellaan hän teki AHL:ssa 61 pistettä 77 ottelussa. Kesällä 2006 Genoway teki sopimuksen Anaheim Ducksin kanssa. Alkukauden 2006–2007 hän pelasikin Anaheimin farmiseurassa Portland Piratesissa. Anaheim kauppasi Genowayn tammikuussa 2007 Vancouver Canucksin organisaatioon vaihdossa Joe Rullieriin. Vancouverin farmiseurassa Manitobassa Genoway pelasi seuraavat puolitoista kautta.


title: Colby Genoway

text: Kaudelle 2008–2009 Genoway siirtyi pelaamaan Eurooppaan. Hän aloitti kauden 2008–2009 Tampereen Ilveksessä. Genoway pelasi Ilveksessä 11 ottelua ja oli joukkueensa tehokkain pelaaja. Hän siirtyi sopimuksensa mukaan lokakuussa Ruotsin toiselle sarjatasolle Moran riveihin. Mora ei pystynyt nousemaan Elitserieniin, eikä jatkanut ulkomaalaispelaajiensa sopimuksia. Genoway teki Morassa 30 ottelussa 30 pistettä


title: Colby Genoway

text: Kaudeksi 2009–2010 hän palasi Ilvekseen sopimuksella, joka astui voimaan lokakuussa 2009. Ennen Ilvekseen siirtymistään Genoway pelasi Tšekin Extraligan HC Pardubicessä. Genoway liittyi takaisin Ilvekseen 4. marraskuuta 2009. Odotukset olivat hirveät eikä Genoway pystynyt täyttämään niitä missään vaiheessa. Varsinkin kevätkaudella hyytyi pahasti muun joukkueen mukana. Toisaalta myös vammat sotkivat kautta.


title: Colby Genoway

text: Genowayllä oli sopimus Ilveksen kanssa kaudesta 2010–2011, mutta hänen palkkansa oli lopulta liian suuri Ilvekselle. NLA:n HC Lugano pääsi sopimukseen Ilveksen kanssa lokakuussa 2010 Genowayn hankkimisesta loppukaudeksi. Luganossa Genoway teki runkosarjassa 30 pistettä 41 ottelussa ja karsintakierroksella Rapperswiliä vastaan seitsemän pistettä. Kesällä 2011 Genoway solmi kolmivuotisen sopimuksen NLB:ssä pelaavan HC Lausannen kanssa.


title: Verkkosiipiset

text: Verkkosiipiset (Neuroptera) eli harsosiipiset on hyönteislahko, johon kuuluu maailmanlaajuisesti noin 5 000 lajia. Ne ovat petoja sekä toukkina että aikuisina. Suomessa verkkosiipisiä on tavattu 54 lajia.


title: Verkkosiipiset

text: Aikuiset verkkosiipiset ovat melko pienikokoisia ja jotkin lajit muistuttavat pientä sudenkorentoa. Etenkin monien kirvakorentojen siivet ovat itse eläimeen verrattuna kookkaat ja lahkon nimi tulee siipien monimutkaisesta ja tiheästä suonituksesta. Etu- ja takasiivet ovat samannäköiset ja korennolla on purevat suuosat. Aikuinen korento on usein pahanhajuinen.


title: Verkkosiipiset

text: Ravinnokseen verkkosiipiset käyttävät pääsääntöisesti kirvoja sekä muurahaisia. Verkkosiipisten toukat eroavat ulkonäöltään suuresti aikuisesta korennosta ja ovat maalla eläviä petoja. Ne naamioituvat usein keräämällä ympärilleen syömiensä kirvojen tyhjiä kuoria, sammalta tai muuta roskaa. Kirvakorentojen toukkia käytetään apuna biologisessa tuholaistorjunnassa. Oman erikoisen ryhmänsä muodostavat muurahaiskorennot, joiden toukka – "muurahaisleijona" – kaivautuu maahan jättäen vain saaliin pitelemiseen tarkoitetut leuat esille. Muodonvaihdos on täydellinen.


title: Verkkosiipiset

text: Verkkosiipisistä on fossiiliaineistoa permikaudelta lähtien. Joissakin lähteissä kaislakorennot ja käärmekorennot luetaan mukaan verkkosiipisiin, mutta nykyään niiden katsotaan muodostavan omat lahkonsa.


title: Jimmie Lawson

text: Jimmie Lawson on yhdysvaltalainen muusikko, joka on monipuolinen jazz-, gospel-, ja blues- laulaja ja kontrabasisti. Hän on syntynyt Oklahomassa, mutta varttunut Los Angelesissa. Los Angelesin South Centralissa uransa aloittanut muusikko ihaili Etta Jamesia ja Johnny "Guitar" Watsonia.


title: Jimmie Lawson

text: Jimmie "Bluesman" Lawson on vaikuttanut Suomessa muusikon uran ohella muun muassa amerikkalaisen jalkapallon valmentajana Vaahteraliigassa sekä I- ja II-divisioonatasolla Helsingissä, Joensuussa, Keravalla, Lohjalla, Porissa ja Raumalla.


title: Jutikkalan kartano

text: Jutikkalan kartano on historiallinen kartano Sääksmäen eteläosassa.


title: Jutikkalan kartano

text: Kartanoalueen historia on alkanut rautakaudella. Paikalta on löydetty kolme rautakautista asuinpaikkaa sekä kolme myöhäisrautakautista polttokenttäkalmistoa. Varhaisin maininta kartanosta on vuodelta 1340 ja kartanoksi Jutikkala on muodostunut 1400-luvun alkuun mennessä. Tällöin kolmen rautakautisen talon tilukset on yhdistetty yhdeksi suurtilaksi.


title: Jutikkalan kartano

text: Kartanon ovat omistaneet kokemäkeläisen Vuolteen suvun, varsinaissuomalaisen Tasaisten (myöhemmin Hufvudsköld) rälssisuvun sekä saksalaisperäisen Bäckin suvun edustajat. Kaikki omistajat olivat avioliittojen kautta sukua toisilleen. Kartanon osti isonvihan aikaan G. J. von Birckholtz, jonka vävy Henrik Blåfield oli äitinsä kautta Hufvudsköld-suvun jälkeläinen. Kartanon tiiviissä ryhmässä olleet rakennukset paloivat 5. toukokuuta 1838, ja Blåfieldin suku joutui luopumaan kartanosta 1872, kun uusien rakennusten tekeminen oli saanut heidät taloudellisiin vaikeuksiin. Kartanon puinen uusklassinen päärakennus valmistui 1839, ja uudet rakennukset oli sijoitettu laajemmalle alueelle tulipalovaaran vähentämiseksi.


title: Jutikkalan kartano

text: Kartano osti pakkohuutokaupassa 1872 Huittisista kotoisin olleen rusthollari Fredrik Takkula, joka otti sukunimekseen kartanon mukaan Jutikkala. Hänen poikansa Kaarle Fredrik puolestaan käytti sukunimeä Rinne. Filosofian maisteri K. F. Rinteellä (1863-1923) oli kolme lasta. Vanhin poika Ossian Rinne sai kartanon omistukseensa isänsä jälkeen ja isännöi sitä 1923-1979, kuolemaansa saakka. Nuorempi poika oli tunnettu historiantutkija ja akateemikko Eino Jutikkala (vuoteen 1931 Rinne).


title: Jutikkalan kartano

text: Jutikkalan kartanossa oli ennen vuoden 1918 torpparilakia 750 hehtaaria maata, josta noin 150 hehtaaria peltoa. Toisen maailmansodan jälkeen kartanon pinta-ala oli 400 hehtaaria. Ossian Rinne myi kartanon pellot Päivölän maatalousoppilaitokselle ja Haukilan kartanolle. Kartanon rakennukset ja puisto siirtyivät Rinteen kuoltua kartanomuseota ylläpitävälle säätiölle.


title: Jutikkalan kartano

text: Kartanoalueella on päärakennuksen pohjoispuolella 1860-luvulla rakennettu asuinrakennus sekä ns. käräjärakennus. Muita rakennuksia ovat pakarirakennus, harmaakivinen navetta, jonka vanhimmat osat ovat vuodelta 1872, vuoden 1838 tulipalossa säästynyt viljamakasiini sekä puistossa sijaitseva polttamattomista tiilistä muurattu viinarännirakennus. Kartanon englantilaistyylisen puiston perusti 1840-luvulla Adam Ramsay.


title: Hashiksenkäyttäjä

text: Hashiksenkäyttäjä () on Fitz Hugh Ludlow'n kirjoittama omaelämäkerrallinen huumeromaani, joka kuvaa käyttäjän tietoisuuden muuttumista ja filosofisten ajatusten kulkua. Romaani julkaistiin 1857, ja se on suomennettu vuonna 2008.


title: Hashiksenkäyttäjä

text: Ludlow pääsi hasiksesta eroon, mutta ryhtyi myöhemmin käyttämään keuhkotautiinsa oopiumia ja tuli siitä riippuvaiseksi. Ludlow kuoli keuhkotautiin.


title: Valmistevero

text: Valmistevero on jonkin tuotteen valmistajalta, tuottajalta tai maahantuojalta valtiolle kerättävä vero. Veron maksaja sisällyttää valmisteveron tuotteensa hintaan, jolloin se siirtyy kuluttajan rasitukseksi. Valmisteverojen edeltäjiä olivat aksiisit. Euroopan unionissa jotkin valmisteverot on yhdenmukaistettu direktiivien avulla. Tällaisia valmisteveroja kannetaan alkoholista ja alkoholijuomista, nestemäisistä polttoaineista, sähköstä ja joistakin polttoaineista sekä tupakkatuotteista. Suomessa kannetaan näiden lisäksi valmisteveroa juomapakkauksista ja virvoitusjuomista. Valmisteveron luonteisia ovat kaatopaikoille toimitetuista jätteistä kannettava jätevero ja voiteluöljyistä kannettava öljyjätemaksu. Suomessa valmisteverojen määräämisestä, maksuunpanosta ja kannosta huolehtii Verohallinto.


title: Valmistevero

text: Suomen ensimmäinen valmistevero-niminen vero oli vuonna 1919 säädetty tupakkavalmistevero, jota maksettiin savukkeista, sikareista, polttotupakasta, nuuskasta ja savukepaperista. Verollisia olivat tehdasmaisesti valmistetut tai muutoin ansiotarkoituksessa tehdyt tupakkavalmisteet. Vero maksettiin kiinnittämällä veromerkkejä vähittäismyyntipakkauksiin.


title: Valmistevero

text: Valmisteveroja on Suomessa valvonut tullilaitos. Vuosina 1937–1949 valvonnasta huolehti leima- ja valmisteverokonttori, joka muodostettiin yhdistämällä Suomen leimakonttori ja tullilaitoksen yhteydessä toiminut aksiisikonttori. Leima- ja valmisteverokonttorin antamaan päätökseen voitiin hakea muutosta korkeimmasta hallinto-oikeudesta 60 päivän kuluessa päätöksen tiedoksi saannista.


title: Valmistevero

text: Vuonna 1949 leima- ja valmisteverokonttorin leimatoimiston tehtävät siirrettiin Suomen Pankille ja muu osa konttorista muutettiin valtiovarainministeriön alaiseksi valmisteverokonttoriksi. Päätöksistä valittaminen tapahtui samoin kuin ennenkin. Valmisteverokonttori lakkautettiin vuoden 1970 alussa ja sen tehtävät siirrettiin tullihallitukselle.


title: Valmistevero

text: Kustakin valmisteverosta on säädetty oma lakinsa, jossa määritellään verovelvollisuus ja veron määräytymisen perusteet.


title: Tutkayhtälö

text:
Tutkayhtälö kuvaa matemaattisesti tutkan suorituskykyyn vaikuttavia tekijöitä silloin, kun tutka toimii pelkän kohinan rajoittamissa olosuhteissa eikä oteta huomioon ilman ja sateen vaimennusta ym. ympäristön ja esteiden vaikutusta. Kun kyseessä on monostaattinen pulssiperiaatteella toimiva ensiötutka, tutkayhtälön tekijöitä ovat seuraavat:
Tekijät formula_3 ja formula_4 voidaan esittää ja sijoittaa tutkayhtälöön toisistaan riippuvina kahdella tavalla:
Tutkayhtälö voidaan myös kirjoittaa kahteen eri muotoon:
Kun korvataan tekijä formula_2 tekijällä formula_11 ja ratkaistaan tekijä formula_12, joka on tällöin formula_13, yhtälö kuvaa tilannetta, jossa vastaanottimeen saadaan sen "kuulokynnyksen" juuri ja juuri ylittävä kaikuteho maalin ollessa suurimmalla etäisyydellä, jolla tutka voi sen havaita.


title: Howard Stern

text: Howard Allan Stern (s. 12. tammikuuta 1954 New York, New York) on yhdysvaltalainen radiojuontaja, televisiopersoona, kirjoittaja ja mediamoguli.


title: Howard Stern

text: Howard Stern on tullut tunnetuksi persoonallisesta ja kiistanalaisesta esiintymistavastaan. Hänen shokeeravaksi ja räävittömäksi kuvattu juontamisensa on järkyttänyt useita konservatiivisempia kuulijoita. Sternin ohjelmassa on luvattu mm. myydä erään neidon neitsyys. Hänen shownsa sai vuosina 1990-2004 2,5 miljoonan dollarin sakot kielenkäytön takia.


title: Howard Stern

text: Howard Sternin tunnetuin radio-ohjelma on neljästi viikossa Howard 100 -kanavalla esitettävä "The Howard Stern Show". Stern on julkaissut kaksi kirjaa, "Private Parts" ja "Miss America". "Private Parts" -kirjasta tehtiin myös "Howard Sternin intiimit osat" -niminen elokuva vuonna 1997, jossa Stern näytteli itse pääosaa.


title: Howard Stern

text: 1994 Stern oli ehdolla New Yorkin osavaltion kuvernöörin vaaleissa.


title: Howard Stern

text: Vuodesta 2006 hänellä on ollut oma show SiriusXM satelliitti-radiossa (satelliitin kautta ohjelmaa lähettävä radio-kanava), joka on maksuun perustuva radiokanava.


title: Howard Stern

text: Howard Stern syntyi vuonna 1954 juutalais-amerikkalaiseen perheeseen Queensissa, ja myöhemmin perhe muutti Long Islandille. Hänen isänsä omisti levytysstudion, ja Sternin isä kannusti häntä radioalalle.


title: Howard Stern

text: Stern opiskeli yhtenä harvoista valkoisista afro-amerikkalaisessa Roosevelt Junior High Schoolissa, ennen kuin siirtyi opiskelemaan South Side High Schooliin muuttaessaan toiseen kaupunginosaan. Valmistuttuaan vuonna 1972 lukiosta Stern haki Bostonin yliopistoon, josta hän valmistui vuonna 1976 pääaineenaan viestintä. Opiskellessaan yliopistossa Stern työskenteli kampuksen radioasemalla.


title: Howard Stern

text: Kesällä 1978 Howard Stern avioitui college-aikaisen tyttöystävänsä Alison Bernsin kanssa, ja perheeseen syntyi kolme tytärtä. Lokakuussa 1999 Stern ilmoitti eroavansa vaimostaan, ja virallinen ero astui voimaan vuonna 2001. Myöhemmin Howard Stern alkoi seurustella mallina toimivan Beth Ostroskyn kanssa, ja he menivät kihloihin.


title: Koivuvahakas

text: Koivuvahakas ("Hygrophorus hedrychii" syn. "Hygrophorus melizeus") on kupera limainen kermanvalkoinen ja keskeltä kellanpunainen vahakaslaji. Sen heltat ovat aluksi kellanpunaiset ja vanhemmiten vaalenevat. Jalka on valkoinen. Malto on kellanvalkoista ja maku on epämiellyttävä. Sieni kasvaa koivun seuralaisena lehti- ja sekametsissä melko yleisenä.


title: Ruskokirjovahakas

text: Ruskokirjovahakas ("Hygrophorus persoonii", aiemmin "H. dichrous") on kupera limainen vihreän- tai tummanruskea vahakaslaji. Sienen heltat ovat aluksi vaaleat ja vanhemmiten vihertävänkeltaiset. Jalka on limainen ja vihreänruskea. Malto on valkoista. Sieni on syötävä. Se kasvaa harvinaisena Lounais-Suomen lehdoissa tammen ja pähkinäpensaiden seuralaisena.


title: Jyväsvahakas

text: Jyväsvahakas ("Hygrophorus pustulatus") on limainen, harmaa ja pienisuomuinen vahakaslaji. Sen heltat ovat valkoiset. Jalka on mustanharmaiden suomujen peittämä. Sieni on syötävä. Se kasvaa havumetsissä melko yleisenä.


title: Limavahakas

text: Limavahakas ("Hygrocybe irrigata" syn. "Hygrocybe unguinosa") on kupera hyvin limainen harmaa tai harmaanmusta vahakaslaji. Lakki voi olla joskus miltei ruskea. Heltat ovat harmaanvalkoiset tai harmaat. Jalka on ontto, limainen ja harmaa mutta lakkia vaaleampi. Malto on vaaleanharmaata. Sieni kasvaa yksittäin tai ryhminä metsänreunoilla ja lehdoissa. Se on melko yleinen Etelä- ja Keski-Suomessa.


title: Rusotäplävahakas

text: Rusotäplävahakas ("Hygrophorus erubescens") on kupera tahmealakkinen vahakaslaji. Lakissa on keltaisella pohjalla punaisia täpliä. Vanhemmiten lakki haalistuu. Sienen heltat ovat valkoiset tai kellertävät ja punapilkkuiset. Sienen jalka on valkoinen tai kellertävä. Sieni maistuu karvaalta eikä ole ruokasieni. Se kasvaa kuusikoiden sammalmättäillä kehinä. Se on kalkinsuosija ja kasvaa yleisenä Koillismaalle saakka.


title: Punikkivahakas

text: Punikkivahakas ("Hygrocybe punicea") on kellomainen tai laakea verenpunainen tai kellanpunainen vahakaslaji. Lakki on kostealla säällä tahmainen. Sen heltat ovat nuorina vaaleankeltaiset ja vanhemmiten oranssinpunaiset. Jalka on kellanpunainen ja punaviiruinen. Malto on kellanvalkoista. Sieni kasvaa ruohikkoisissa metsänreunoissa ja laidunniityillä. Se on yleinen Etelä-Suomessa ja on hyvä ruokasieni.


title: Mönjävahakas

text: Mönjävahakas ("Hygrocybe miniata") on kupera tai laakealakkinen helakanpunainen tai kellanpunainen vahakaslaji. Sienen lakin keskellä on pieniä suomuja. Sen heltat ovat oranssinpunaiset. Jalka on lakion värinen. Malto on kellertävää. Sieni kasvaa ruohikoissa hakamailla metsänreunoilla. Sieni kasvaa koko Suomessa.


title: Vahverovahakas

text: Vahverovahakas ("Hygrocybe cantharellus" syn. "Hygrocybe lepida") on kuperan suomuinen ja kirkkaanpunainen vahakaslaji. Lakin reunat ovat keltaiset. Malto on oranssia. Heltat ovat nuorilla sienillä vaaleankeltaiset ja vanhemmiten keltaiset. Jalan latva on oranssi ja tyvestä lakin värinen. Sieni kasvaa kosteassa sammalessa ja on melko yleinen Suomessa.


title: Euterpe-ryhmä

text: Euterpe-ryhmä oli samannimisen vuosina 1900–1905 ilmestyneen kirjallisen lehden ympärille kerääntynyt suomenruotsalaisten kirjailijoiden ja taiteilijoiden ryhmä.


title: Euterpe-ryhmä

text: Euterpelaisia kiehtoivat ranskalainen kulttuuri, symbolismi ja Friedrich Nietzschen filosofia sekä kirjailija Oscar Wilden edustama dekadenssi. Vastustajat kuvasivat ryhmän jäseniä ”Esplanadia pitkin ikävystyneinä vaeltaviksi nuoriksi, joiden suupielestä roikkuu suuri sikaari ja jotka savuisissa kahviloissa tuijottavat absinttilasiin”. Omasta mielestään he halusivat avata ikkunoita Eurooppaan ja tuulettaa ummehtunutta suomalaista kulttuurielämää. Valtaosa Euterpe-lehden tilaajakunnasta asuikin Helsingissä.


title: Euterpe-ryhmä

text: Euterpe-ryhmä sai alkunsa eräänä vuoden 1901 myöhäissyksyn iltana, kun joukko tulevia ryhmän jäseniä poistettiin helsinkiläisen Grand Hotelin ravintolasta heidän osoitettuaan mieltä naapuripöytään saapunelle venäläisseurueelle. Ryhmän jäsenet päättivät, että heidän olisi saatava mielipiteilleen julkaisukanava. Koska sensuuriviranomaiset eivät olisi sallineet oman lehden perustamista, he päättivät käyttää tähän tarkoitukseen Karl Flodinin vuonna 1900 perustamaa Euterpe-nimistä musiikkilehteä. Lehti oli saanut nimensä antiikin mytologian huilunsoiton muusan mukaan.


title: Euterpe-ryhmä

text: Ryhmään kuuluneen Rolf Lagerborgin vapaata sukupuolimoraalia kannattanut, lokakuussa 1902 julkaistu näytelmä "Öfver bräddarna" ja hänen kuukautta myöhemmin Euterpe-lehdessä ilmestynyt naiskysymystä käsitellyt artikkelinsa "I kvinnofrågan" saivat aikaan huhumyllyn Euterpe-lehden toimituksessa Aleksanterinkadulla muka pidetyistä yöllisistä orgioista. Lehden saamaa mainetta lisäsivät Lagerborgin artikkeleiden lisäksi vielä erityisesti pahennusta herättäneet Bertel Gripenbergin runot.


title: Euterpe-ryhmä

text: Euterpe-ryhmän illanistujaisissa vierailivat myös Jean Sibelius, Albert Edelfelt ja Eino Leino. Ryhmän jäsenet edustivat sortovuosina perustuslaillisuutta, he hyväksyivät Bobrikovin murhan ja heillä oli suhteita aktivistipiireihin.


title: Euterpe-ryhmä

text: Vuonna 1905 rahavaikeuksiin kaatuneen Euterpe-lehden seuraajaksi perustettiin vuonna 1908 Argus-lehti (myöhemmin Nya Argus).


title: Dagdrivare-ryhmä

text: Dagdrivare-ryhmä oli 1910-luvulla vaikuttanut suomenruotsalaisten pääasiassa yläluokkaan kuuluneiden nuorten kirjailijoiden joukko. Ryhmä oli korostetun urbaani ja sen kirjailijoille oli ominaista yhtäältä dekadenssin ja pinnallisten elämännautintojen korostaminen ja toisaalta tunne ulkopuolisuudesta ja elämän tarkoituksettomuudesta. Heillä oli paljon yhteisiä piirteitä hiukan vanhemman Euterpe-ryhmän kanssa. Ryhmä sai nimensä Torsten Helsingiuksen vuonna 1914 ilmestyneen romaanin mukaan ja heitä kutsuttiin myös "flanööreiksi" (kuljeksija, maleksija).


title: Dagdrivare-ryhmä

text: Dagdrivare-ryhmän piirissä toimineita kirjailijoita olivat muun muassa:


title: Kaislakorennot

text: Kaislakorennot (Megaloptera) on pieni, vain noin 190 lajia käsittävä hyönteislahko. Suomessa kaislakorentoja tavataan viisi lajia.


title: Kaislakorennot

text: Kaislakorentojen sedimentteihin tallentuneita fossiileja tunnetaan permi-, trias-, jura- liitu- ja paleogeenikausilta. Näihin sisältyy myös toukkien fossiileja. Meripihkaan säilyneet yksilöt ovat harvinaisia ja rajoittuvat muutamiin paleogeenikaudella syntyneisiin meripihkaesiintymiin. Fossiiliaineistosta on tunnistettu vajaa 30 eri kaislakorentolajia.


title: Kaislakorennot

text: Kaislakorennot ovat muutaman senttimetrin pituisia tummia hyönteisiä, joilla on leveä pää ja voimakkaasti suonittuneet siivet. Siivet ovat kookkaat, mihin lahkon tieteellinen nimikin viittaa. Aikuiset korennot ovat lyhytikäisiä, eivätkä ruokaile lainkaan, huolimatta niiden hyvin kehittyneistä suuosista. Erityisesti amerikkalaisilla "Corydalus"-suvun lajien koirailla on näyttävät leuat, joita ne esittelevät kosiorituaaleissa. Kaislakorennot ovat kehnoja lentäjiä, eivätkä liiku juuri rantakaislikon ulkopuolelle. Lentoaika Suomessa rajoittuu touko-kesäkuun vaihteeseen.


title: Kaislakorennot

text: Naaras munii kaisloihin lähelle veden pintaa, mistä toukat pudottautuvat veteen. Toukat elävät vedessä ja pohjalietteessä ja pyydystävät voimakkailla leuoillaan ravinnokseen muita vesieläimiä. Toukka elää jopa useita vuosia ennen kuin nousee maalle ja koteloituu kiven tai puunrungon alle. Muodonvaihdos on täydellinen.


title: Kaislakorennot

text: Lajien luotettava erottaminen toisistaan vaatii genitaalien tutkimista


title: Torsten Helsingius

text: Torsten Gustaf Jakob Lorenzo Helsingius (17. toukokuuta 1888 Lohja – 3. huhtikuuta 1967 Helsinki) oli suomenruotsalainen opettaja ja dagdrivare-ryhmään 1910-luvulla kuulunut kirjailija. Ryhmä sai nimensä Helsingiuksen 1914 ilmestyneen esikoisromaanin mukaan.


title: Torsten Helsingius

text: Torsten Helsingiuksen vanhemmat olivat köyhäinhoidontarkastaja, kanslianeuvos Gustaf Adolf Helsingius ja Anna Elisabeth Roos ja puoliso vuodesta 1918 Margherita Helena Malmberg. Hän pääsi ylioppilaaksi 1906 ruotsalaisesta normaalilyseosta, opiskeli Helsingin yliopistossa ja valmistui filosofian kandidaatiksi 1912 ja maisteriksi 1914.


title: Torsten Helsingius

text: Helsingius toimi Porvoon ruotsalaisen lyseon latinan ja ruotsin kielen vt. lehtorina 1914–1918 ja Porin ruotsalaisen yhteiskoulun ("Björneborgs svenska samskola") ruotsin kielen opettajana ja rehtorina vuosina 1920–1957.


title: Kauko-Karjala

text: Kauko-Karjala on maantieteellis-historiallinen nimi, jota on käytetty vaihtelevasti koko Venäjän Karjalan tai pelkästään Vienan Karjalan rinnakkaisnimenä.


title: Kauko-Karjala

text: Historiantutkimuksessa nimellä on viitattu myös tai yksinomaan Äänisjärven ja Uikujärven itäpuoliseen alueeseen, joka ulottuu suurin piirtein Vienanjoelle saakka. Tämän viimeksi mainitun alueen varhaisin historiallinen asutus oli suurelta osin karjalaista tai muuten itämerensuomalaista, mutta Suomessa sitä ei yleensä pidetä varsinaisen Karjalan osana. Alueesta käytettiin keskiajalla venäjänkielistä nimeä "Zavolotše", "taipaleen takainen", ja sen asukkaita kutsuttiin "taipaleen takaisiksi tšuudeiksi".


title: Kirkkotalli

text: Kirkkotalli on etäältä kirkkoon tulevien seurakuntalaisten hevosille tarkoitettu hirsirakennus kirkon läheisyydessä. Kirkkotalleja oli aiemmin käytössä eri puolilla Ruotsia sekä Länsi-Suomessa ja Pohjanmaalla. Nämä useimmiten ikkunattomat rakennukset oli joillakin paikkakunnilla jaettu kahteen eri osastoon, toinen hevosille, toinen ihmisiä varten. Paikoin kirkkotalli oli kaksikerroksinen rakennus, jonka alakerrassa oli talli ja yläkerrassa liedellinen kirkkotupa. Tällaisessa rakennuksessa oli yleensä ikkunoita.


title: Kirkkotalli

text: Kirkossa kävijät oleskelivat kirkkotallin tuvassa ennen ja jälkeen jumalanpalvelusta. Entisaikaan tuvassa saattoi myös asua kirkonkylän itsellisiä eli ihmisiä, joilla ei ollut omaa maatilaa eivätkä he olleet vakinaisesti kenenkään palveluksessa. Usealla paikkakunnalla kirkkotallit olivat riveissä molemminpuolin maantietä. Joillain paikoin Ruotsissa tällaiseen rakennusryhmään saattoi kuulua pari sataakin rakennusta, jolloin sitä nimitettiin kirkkokyläksi. Suomessa tällainen kaupunkimainen taloryhmä on ollut muun muassa Kruunupyyn kirkon luona.


title: Kirkkotalli

text: Suomesta ei ole tietoja asuttavista kirkkotalleista, mutta kirkkotalleja on aikoinaan ollut monessa pitäjässä. Vähänkyrön kirkon luona pitäjän kullakin talolla oli oma pieni kirkkotallinsa, johon mahtui kaksi tai kolme hevosta. Toisinaan muutamalla kylän talolla oli yhteinen talli, johon oli vain yksi avain. Sen sai haltuunsa se talo, jonka vuoro oli mennä kirkkoon. Kirkossa käynti oli merkityksellistä paitsi sananjulistuksen takia, myös siksi että kirkossa luettiin julkiset kuulutukset, joiden kuuleminen ennen sanomalehtien aikakautta oli tärkeää. Valtiovaltakin on kiinnittänyt kirkkomatkoihin huomiota. Esimerkiksi 1728 velvoitettiin Länsi-Pohjan maaherra huolehtimaan siitä, että Tornion pitäjäläiset hankkisivat itselleen kirkkotupia, joissa he voisivat yöpyä etäällä Tornion kaupungin kapakoiden houkutuksista.


title: Zarni an

text: Zarni an (, ) eli ”Kultainen akka” on komien legendaarinen jumala. Kultaisen naisjumalan patsaan palvonnasta muinaisten komien keskuudessa mainitaan venäläisissä kronikoissa Stefan Permiläisen kuoleman yhteydessä vuonna 1396. Tarkempia tietoja esiintyy 1500-luvun länsieurooppalaisissa Venäjä-kuvauksissa. Mehovski sijoittaa patsaan Vjatkajoen taakse skyyttien maan rajalle. Muiden kirjoittajien mukaan se sijaitsi lähellä Objoen suuta. Kuvauksissa kerrotaan lasta kantavasta vanhan naisen patsaasta tai naista muistuttavasta kalliosta.


title: Zarni an

text: 1700-luvun venäläisten tiedemiesten Gerard Millerin ja Ivan Lepjohinin teoksissa Kultaisen akan kerrotaan olevan muinaisten komien jumala, jonka patsaan kristinuskoa pakenevat pakanat veivät Obin varrelle. Komien kansanperinteessä ei esiinny termiä Zarni an, vaikka se useissa tieteellisissä tutkimuksissa mainitaan ylimpänä naisjumalana, hedelmällisyyden ja hyvinvoinnin symbolina. Suullisessa perinteessä tällaisen jumalan olemassaolosta on vain epäsuoria merkkejä.


title: Ture Janson

text: Ture (Thure) Johan Ludvig Janson (5. helmikuuta 1886 Turku – 24. joulukuuta 1954 Mariefred, Ruotsi) oli suomenruotsalainen toimittaja ja dagdrivare-ryhmään 1910-luvulla kuulunut kirjailija. Hän käytti myös nimimerkkiä "H.X".


title: Ture Janson

text: Jansonin vanhemmat olivat litografi Frans Janson ja Bertha Schylander. Hän pääsi ylioppilaaksi 1905 ja työskenteli toimittajana Helsingissä aluksi Arbetarbladet-lehdessä ja sitten Hufvudstadsbladetissa sekä Svenska Tidining- ja Dagens Tidning -lehdissä vuoteen 1921 saakka. Janson oli vuodesta 1929 lähtien Tukholmassa Stockholms Dagbladin, Stockholms Tidning -lehden ja Aftonbladet-lehden avustajana.


title: Gustav Alm

text: Richard Malmberg, kirjailijanimi Gustav Alm (5. syyskuuta 1877 Töysä – 1. marraskuuta 1944 Helsinki) oli suomenruotsalainen opettaja, kansakoulujen tarkastaja ja dagdrivare-ryhmään 1910-luvulla kuulunut kirjailija.


title: Gustav Alm

text: Malmbergin vanhemmat olivat varapastori Elias Malmberg ja Olga Mathilda Sandelin. Hän pääsi ylioppilaaksi 1896 ja valmistui filosofian kandidaatiksi 1914. Malmberg toimi kansakoulunopettajana Helsingissä 1900-1917, Vaasan kansakoulujen tarkastajana 1917-1921, kouluneuvoksena 1921-1927 ja viimeksi Helsingin ruotsinkielisten kansakoulujen tarkastajana 1927-1944.


title: Gustav Alm

text: Malmberg julkaisi runsaasti oppikirjoja ja niiden ohella kaksi romaania ja novelleja.


title: Gustav Alm

text: Nimimerkillä "Gustav Alm":


title: Moses Skurnik

text: Moses Skurnik (17. joulukuuta 1880 Helsinki – 26. kesäkuuta 1934 Karlovy Vary, Tšekkoslovakia) oli juutalaissyntyinen suomalainen liikemies, jolla oli merkittävä asema Suomen osakemarkkinoilla 1910- ja 1920-lukujen vaihteessa.


title: Moses Skurnik

text: Skurnikin vanhemmat olivat vaatekauppias Schmuel Skurnik ja puolalaissyntyinen Beile Haja Bubelskaja. Perheessä oli 13 lasta joista Moses oli kolmanneksi nuorin. Isä Schmuel oli tullut Suomeen vuonna 1859 ns. Venäjän armeijan kantonistina ja välskärinä. Vapauduttuaan armeijan palveluksesta 1872 hän toimi aluksi narinkkakauppiaana ja vuodesta 1881 hänellä oli jo oma liikehuoneisto.


title: Moses Skurnik

text: Moses kävi luultavasti vain uskonnollisen alkeiskoulun ja kolmiluokkaisen juutalaisen koulun aloittaen sitten kauppa-apulaisena isänsä liikkeessä. Hän oli kuitenkin matemaattisesti lahjakas ja hallitsi useita kieliä. Moses Skurnik perusti oman vaatealan yrityksensä "T:mi M. Skurnikin" 1904. Vuonna 1913 hän perusti "Ab Textil Oy":n josta muodostui hänen perheensä vakinaisen elannon tuoja. Ab Textil Oy jatkoi toimintaansa aina vuoteen 1999 saakka.


title: Moses Skurnik

text: Ensimmäisen maailmansodan alettua Venäjän sotatalous perustui setelirahoitukselle jolla myös Suomesta tehdyt hankinnat rahoitettiin. Tämä johti hintojen nousuun ja samalla liikkeellä oli suuria rahamääriä joille etsittiin sijoituskohteita. Keinotteluraha kanavoitui erityisesti valuuttakauppaan ja Helsingin pörssin kautta osakkeisiin. Suomeen perustettiin vuosina 1916–1917 kuusi uutta liikepankkia ja osakemarkkinat lähtivät voimakkaaseen nousuun vuoden 1916 jälkipuoliskolta alkaen. Osakkeiden kurssit kääntyivät laskuun vasta vuoden 1919 jälkeen.


title: Moses Skurnik

text: Skurnik perusti 1916 "Ab Börsförmedling" (Pörssivälitys Oy) nimisen osakevälitysyrityksen joka oli vuonna 1918 Helsingin arvopaperipörssin suurin osakevälittäjä yrityksen liikevaihdon ollessa 179 miljoonaa markkaa (noin 53 miljoonaa euroa). Skurnikilla oli yhdessä diplomi-insinööri Erik von Frenckellin jonkin aikaa syksyllä 1916 hallussaan enemmistö Helsingin Osakepankin osakkeista ja hän oli vuosina 1918–1924 Ab Walkiakoski -yhtiön ja Suomen Vanutehdas Oy:n suurin osakkeenomistaja. Hän kuului myös Walkiakosken hallitukseen. Lisäksi hänellä oli hallussaan suuri määrä Kone- ja Siltarakennus Oy:n osakkeita.


title: Moses Skurnik

text: Skurnikin sijoittajanura päättyi 1924 kun hänen rahoittajanaan toiminut Helsingin Osakepankki lopetti laskevien osakekurssien aiheuttamien jatkuvien tappioiden takia rahoituksensa ja otti haltuunsa suurimman osan Skurnikin jäljellä olleista osakeomistuksista. Skurnikin Ab Börsförmedling osakevälitysyrityksen toiminta päättyi 1923 mutta hän lyhensi vielä sen jälkeen yhtiöltä jääneitä velkoja.


title: Moses Skurnik

text: Skurnikin haltuun jäi lopulta hänen tekstiilialan yrityksensä Ab Textil Oy sekä muutamia kiinteistöjä. Skurnik kuoli kesäkuussa 1934 lento-onnettomuudessa ollessaan matkalla Karlovy Varyyn Tšekkoslovakiaan. Samassa lento-onnettomuudessa kuoli tunnettu itävaltalainen näyttelijä Max Pallenberg.


title: Moses Skurnik

text: Skurnik lahjoitti suuria summia Helsingin juutalaiselle seurakunnalle ja toimi sen taloudenhoitajana 1912–1922 sekä puheenjohtajana 1924–1928. Hänen lahjoituksillaan oli merkittävä rooli juutalaisen koulun ja sairaalan perustamisessa Helsinkiin. Viimeisinä vuosinaan Skurnik tuki kansainvälistä sionistista liikettä ja oli 1933 perustamassa Finland–Levant Company -nimistä yritystä, jonka oli tarkoitus edistää suomalaisten teollisuustuotteiden vientiä Palestiinaan.


title: Moses Skurnik

text: Moses Skurnik oli naimisissa Ester Rosenthalin (1892–1960) kanssa. Heidän poikansa oli elokuvaleikkaajana tunnettu Ossi Skurnik. Lääkäri Leo Skurnik oli Moses Skurnikin vanhemman veljen Ben-Zion Skurnikin (1877–1948) poika.


title: Gamzigrad

text: Gamzigrad () on kylä ja arkeologinen kohde Serbiassa lähellä Zaječarin kaupunkia. Gamzigrad kuuluu Unescon maailmanperintöluetteloon.


title: Gamzigrad

text: Gamzigrad rakennettiin 200-300-luvulla. Siitä on käytetty myös nimeä "Felix Romuliana" Rooman keisarin Galeriuksen äidin mukaan. Kohteeseen kuuluu linnoitus, jossa on palatsi ja muita julkisia rakennuksia, sekä läheisellä kukkulalla sijaitsevat hautamuistomerkit.


title: Gamzigrad

text: Tetrarkiassa "caesarin" arvonimen saanut Galerius alkoi rakentaa linnoitusta nykyisen Serbian alueelle palattuaan voitokkaalta sotaretkeltään Persiasta vuonna 297. Hän nimesi linnoituksen daakialaisen äitinsä Romulan mukaan Romulianaksi. Ensimmäisessä rakennusvaiheessa valmistuivat sisempi linnoitus, yksi palatsi ja pieni temppeli.


title: Gamzigrad

text: Vuonna 306 Constantius I Chloruksen kuoleman jälkeen jo aiemmin "augustuksen" arvonimen saaneesta Galeriuksesta tuli Rooman valtakunnan mahtavin henkilö. Vanha linnoitus oli Galeriukselle liian vaatimaton. Hän rakennuttikin uuden linnoituksen vanhan ympärille, suuren Juppiterille omistetun temppelin ja läheiselle kukkulalle sekä itselleen että äidilleen mausoleumin.


title: Gamzigrad

text: Galerius kuoli vuonna 311 ja tämän jälkeen Romulianassa loppuivat kuninkaalliset seremoniat, mutta linnoitus säilyi asuttuna. Hiljainen rapistuminen päättyi 400-luvulla, jolloin valtaistuinsali muutettiin kolmilaivaiseksi basilikaksi. Linnoitukseen tehtiin lisäksi muitakin muutoksia. Joistakin puolustustorneista tehtiin käsityöläisten liikkeitä, joissa valmistettiin tavaroita linnoituksen asukkaille.


title: Gamzigrad

text: Romuliana oli merkittävä kylä 400-luvulla, mutta se kärsi pahoin vuosisadan puolivälin tienoilla todennäköisesti hunnien hyökkäyksessä. Kylä uudelleenrakennettiin tämän jälkeen, mutta ei saanut aikaisempaa loistoaan. Bysantialaishallitsija Justinianus I teki kuitenkin myöhemmin suuria rakennustöitä, kuten uuden basilikan rakentaminen. Avaarien ja slaavien jatkuvien hyökkäysten takia Romuliana hylättiin kokonaan 600-luvulla. Pieni keskiaikainen yhteisö asui kuitenkin hetkellisesti paikalla 800-luvun alkupuolella.


title: Gamzigrad

text: Matkailijat huomioivat antiikkiset rauniot jo 1800-luvulla. Järjestelmälliset kaivaukset aloitettiin alueella kuitenkin vasta 1953.


title: Gamzigrad

text: Rakennusryhmän arkkitehtuuri on korkeatasoista ja siihen on käytetty monipuolisia koristeluita. Erityisen merkittäviä ovat kauniit lattiamosaiikit.


title: Gamzigrad

text: Gamzigradin linnoitus on vinon suunnikkaan muotoinen ja peittää noin neljän hehtaarin kokoisen alan. Sisempi linnoitus on vanhempi ja huonommin säilynyt. Se on tehty tiilistä ja siinä on 16 tornia. Ulompi 20-torninen linnoitus on säilynyt huomattavasti paremmin. Siinä on käytetty "opus mixtum" -rakennustyyliä. Linnoituksen sisään on useita portteja, joista huomattavimmat ovat itäisellä ja läntisellä sivuilla.


title: Gamzigrad

text: Alueen luoteisosassa on ison palatsin jäänteet. Palatsin pääsisäänkäynti on itäisellä julkisivulla. Tämä johtaa eteishalliin, jonka lattia on päällystetty mosaiikeilla. Hallin jälkeen alkaa leveä käytävää, joka johdattaa saliin, joka oli todennäköisesti valtaistuinsali. Palatsissa oli lisäksi useita muita huoneita. Palatsi rakennettiin tiilistä ja merkelikivestä ja oli todennäköisesti rapattu.


title: Gamzigrad

text: Linnoitusalueelta on löydetty lisäksi kahden basilikan ja temppelin sekä termien jäännökset. Noin kilometri itään palatsin portilta on Maguran kukkula, jossa on Galeriuksen ja tämän äidin Romulan mausoleumit sekä molempien yhteydessä olevat tumulukset. Galeriuksen hautamuistomerkki on säilynyt huomattavasti paremmin. Lähellä pyhäkköä koillisessa on myös roomalaisen tienristeyksessä sijainneen tetrapylonin rauniot.


title: Stefanie Böhler

text: Stefanie Böhler (s. 27. helmikuuta 1981 Bad Säckingen) on saksalainen hiihtäjä ja olympiamitalisti. Hän voitti hopeaa 4 × 5 kilometrin viestissä sekä Torinon olympialaisissa 2006 että Sapporon MM-kilpailuissa 2007. Sotšin olympialaisissa 2014 Böhler hiihti toisen osuuden Saksan olympiapronssia saavuttaneessa joukkueessa.


title: Stefanie Böhler

text: Ensimmäisissä aikuisten arvokilpailuissaan Val di Fiemmen MM-kilpailuissa 2003 Böhler sijoittui vapaan hiihtotavan sprintissä kymmenenneksi. Oberstdorfin MM-kilpailuissa 2005 hän hiihti viestissä Saksan joukkueessa neljänneksi ja oli henkilökohtaisilla matkoilla parhaimmillaan perinteisen hiihtotavan sprintissä 18:s. Torinon olympialaisissa 2006 Böhler saavutti viestissä hopeaa ja sijoittui 20:nneksi vapaalla tyylillä sekä 30 kilometrillä että sprintissä. Sapporon MM-kilpailuissa 2007 hän sai viestissä hopeaa mutta ei menestynyt henkilökohtaisilla matkoilla, ja Liberecin MM-kilpailuissa 2009 hän ei päässyt viestijoukkueeseen. Vancouverin olympialaisissa 2010 hän oli perinteisen 30 kilometrin yhteislähtökilpailussa 17:s. Oslon MM-kilpailuissa 2011 Böhler sijoittui viestissä viidenneksi ja perinteisen hiihtotavan parisprintissä seitsemänneksi.


title: Stefanie Böhler

text: Sotšin olympialaisissa 2014 Böhler saavutti viestissä pronssia sekä sijoittui perinteisellä hiihtotavalla parisprintissä neljänneksi ja 10 kilometrillä kuudenneksi. Falunin MM-kilpailuissa 2015 hän sijoittui viestissä ja perinteisen hiihtotavan 30 kilometrin yhteislähtökilpailussa kuudenneksi sekä 15 kilometrin yhteislähtökilpailussa 18:nneksi. Lahden MM-kilpailuissa 2017 hän oli kuudes viestissä ja perinteisen hiihtotavan parisprintissä, kymmenes perinteisen hiihtotavan 10 kilometrillä sekä kahdestoista vapaan hiihtotavan 30 kilometrin yhteislähtökilpailussa. Pyeongchangin olympialaisissa 2018 hän sijoittui viestissä kuudenneksi ja perinteisen hiihtotavan 30 kilometrin yhteislähtökilpailussa 16:nneksi.


title: Stefanie Böhler

text: Maailmancupissa Böhler saavutti ensimmäisen palkintosijansa oltuaan kolmas 10 kilometrin vapaan hiihtotavan yhteislähtökilpailussa Rybinskissä kaudella 2008–2009. Hän oli Rybinskissä kolmas myös 10 kilometrin vapaan hiihtotavan kilpailussa kaudella 2014–2015. Lisäksi hän on kuulunut Saksan voittoisaan viestijoukkueeseen kaudella 2006–2007 La Clusaz'ssa ja Falunissa. Parisprinttiä hän on ollut voittamassa Rybinskissä kaudella 2009–2010.


title: Söderlund

text: Söderlund tai Søderlund on muun muassa seuraavien henkilöiden sukunimi:


title: Elämys

text: Elämys on moniaistinen ja merkittävä kokemus, joka voi tuottaa kokijalleen henkilökohtaisen muutoskokemuksen. Elämyksen aikana koettu ja opittu voidaan omaksua osaksi omaa arkipersoonaa, tai elämyksen kokeminen voi johtaa oman maailmankuvan muuttumiseen.


title: Elämys

text: Elämys on siis huomattavasti enemmän kuin mukava ja miellyttävä kokemus tai hyvä palvelu.


title: Elämys

text: Elämys on aina henkilökohtainen; ihminen määrittää itse oman elämyskokemuksensa. Elämyksiä ei siten voida takuuvarmasti tuottaa. On kuitenkin mahdollista luoda puitteet, joissa elämysten syntyminen on mahdollista ja jopa todennäköistä.


title: Elämys

text: Yhdysvaltalaiset, B. Joseph Pine II ja James H. Gilmore lanseerasivat Elämystalous-käsitteen 1990-luvun loppupuolella kirjassaan ”The Experience Economy”.. Pine ja Gilmore kiteyttävät elämystalouden neljään e-kirjaimeen: entertainment (viihde), education (opettaminen), escapism (eskapismi) ja esthetics (esteettisyys).


title: Elämys

text: Lapin elämysteollisuuden osaamiskeskus LEO on kehittänyt Elämyskolmio-mallin, jonka avulla voidaan edistää tuotteiden ja palveluiden elämyksellisyyttä. Mallin mukaan elämyksellisessä tuotteessa on seuraavat kuusi elementtiä: yksilöllisyys, aitous, tarina, moniaistisuus, kontrasti ja vuorovaikutuksellisuus.


title: Elämys

text: Elämystalous on 2000-luvun talouden trendi. Elämystaloudessa asiakas maksaa siitä, että pääsee kokemaan jotain itselleen merkityksellisestä. Tällöin tuotteen hinnalla ei ole asiakkaan näkökulmasta ole niin suurta merkitystä vaan kilpailutekijänä on tuotteen aitous. Näin tuotteesta on mahdollista saada suurempi kate.


title: Elämys

text: Elämystalouden tilastointi on ollut viime aikoihin asti lapsenkengissä. Tällä hetkellä Tilastokeskuksessa elämystalouden ja -kulutuksen piiriin lasketaan kuuluvaksi kolmen elämänalueen matkailun, urheilun ja kulttuurin piiriin kuuluvia toimintoja. Näin laskettuna yksittäinen suomalainen kotitalous käyttää elämyksiin vuosittaan noin neljänneksen tuloistaan.


title: Clermontin piirikunta

text: Clermontin piirikunta on piirikunta Ohiossa, Yhdysvalloissa, jonka suurin kaupunki on Union Township.


title: Clermontin piirikunta

text: Clermontin naapuripiirikuntia ovat Hamilton lännessä, Warren pohjoisessa, Clinton luoteiskulmassa, Brown idässä ja Kentuckyn puolella Brackenin, Pendletonin ja Campbellin piirikunnat.


title: Clermontin piirikunta

text: Piirikunnassa oli vuoden 2010 väestönlaskennassa 197 363 ihmistä. Etniset ryhmät jakautuvat valkoisiin, joita on 96,1%, mustiin (1,4%), alkuperäisamerikkalaisiin (0,2%) ja aasialaisiin (1,0%).


title: Clermontin piirikunta

text: Kotitalouden mediaanitulo on 60 219 ja köyhyysrajan alapuolella oli 9,6% väestöstä vuosina 2007–2011.


title: Tsinandali

text: Tsinandali () on kylä Kakhetin alueella Georgiassa. Se tunnetaan kartanostaan ja historiallisesta viinitilastaan, jotka kuuluivat 1800-luvun aatelisrunoilija Aleksandre Tšavtšavadzelle (1786–1846). Se sijaitsee Telavin piirikunnassa 179 kilometriä Tbilisistä itään.


title: Tsinandali

text: Aleksandre Tšavtšavadze peri Alazanin jokilaakson kylän isältään prinssi Garsevanilta. Hän kunnosti kartanoa, rakensi sinne uuden italialaistyylisen palatsin ja perusti koristepuutarhan vuonna 1835. Siitä tuli paikka, jossa Tšavtšavadze viihdytti ulkomaisia vieraitaan musiikilla, huumorilla ja erityisesti hienoilla vuosikertaviineillä, joita valmistettiin kartanon viinitilalla ("marani"). Eurooppalaiset tavat tuntenut Tšavtšavadze rakensi Georgian vanhimman ja suurimman viinitilan, jossa hän yhdisti eurooppalaisia ja vuosisatoja vanhoja georgialaisia viininvalmistusperinteitä toisiinsa. Korkeassa arvossa pidettyä kuivaa Tsinandali-valkoviiniä tuotetaan edelleen.


title: Tsinandali

text: Kylä ja Tšavtšavadzen kartano saivat lisää kuuluisuutta imaami Šamilin joukkojen yllätyshyökkäyksestä 2. heinäkuuta 1854. Šamil oli karismaattinen muslimijohtaja, joka vastusti Venäjän laajentumista Pohjois-Kaukasuksen alueelle. Hyökkäystä komensi Šamilin poika Ghazi-Muhammad. Vuoristolaiset kostivat Tšavtšavadzen suvulle sen jäsenten osallistumisen Venäjän toimiin Kaukasian sodassa, ryöstivät kartanon ja sieppasivat Aleksandren pojan prinssi Davit Tšavtšavadzen vaimon, lapset ja sukulaiset. Tapahtuma järkytti paitsi Venäjää myös länsimaita. 22. maaliskuuta 1855, mutkikkaiden neuvottelujen jälkeen, panttivangit palautettiin vastineeksi Šamilin vangitusta pojasta Jamal al-Dinista ja 40 000 hopearuplasta osana laajempaa vanginvaihtosopimusta.


title: Tsinandali

text: Davit Tšavtšavadzen kuoleman jälkeen tila siirtyi Venäjän hallitsijasuvun haltuun, koska suku ei kyennyt maksamaan velkaansa Venäjän kansallispankille. Tsinandalin puutarha kunnostettiin vuonna 1887 ja siirrettiin valtion omistukseen vuonna 1917. Vuonna 1947 siitä tehtiin museo.


title: Kyle Klubertanz

text: Kyle Klubertanz (s. 23. syyskuuta 1985 Sun Prairie, Wisconsin, Yhdysvallat) on yhdysvaltalainen jääkiekkopuolustaja, joka pelaa Saksan DEL-liigan Nürnberg Ice Tigersissa. Hän on kahden suunnan puolustaja, jonka vahvuuksiin kuuluu liike ja kiekollinen peli. Klubertanz pystyy tarvittaessa myös fyysiseen peliin. Hän ei kuitenkaan loista millään osa-alueella, vaan on kokonaisvaltaisesti hyvä kaikessa. Klubertanz ei myöskään nosta puolustajaparinsa tasoa, eikä pysty toimimaan johtavana puolustajana. Klubertanz laukoo oikealta.


title: Kyle Klubertanz

text: Klubertanzin kasvattajaseura on Sun Prairie Cardinals. Hän pelasi vuodet 2002–2004 USHL:n Green Bay Gamblersissa. Kaudella 2002–2003 Klubertanz oli joukkueen tehokkain puolustaja tehoilla 8+26=34. Kaudellaan 2003–2004 hän pelasi USHL:n tähdistöottelussa ja valittiin liigan tähdistökentälliseen. Mighty Ducks of Anaheim varasi Klubertanzin kolmannella kierroksella 74. pelaajana .


title: Kyle Klubertanz

text: Varauksen jälkeen Klubertanz pelasi neljä kautta Wisconsinin yliopiston joukkueessa, Badgersissä. Ensimmäisellä yliopistokaudellaan 2004–2005 hän oli joukkueen tehokkain puolustaja tehoilla 3+15=18 ja valittiin WCHA:n tulokkaiden tähdistökentälliseen. Kaudella 2005–2006 Klubertanz voitti NCAA:n mestaruuden. Viimeisen yliopistokautensa 2007–2008 päätteeksi hän pelasi amateur try-outilla Anaheim Ducksin farmijoukkueessa, AHL:n Portland Piratesissa, jossa Klubertanz sai tililleen viisi runkosarja- ja yhden playoff-ottelun.


title: Kyle Klubertanz

text: Kaudeksi 2008–2009 Klubertanz siirtyi vuoden mittaisella sopimuksella SM-liigajoukkue Turun Palloseuran riveihin. Hänen kautensa alkoi henkilökohtaisesti varsin heikosti, mutta Klubertanz kuului kevätkaudella kuitenkin joukkueen parhaimpiin puolustajiin ja varsinkin pudotuspeleissä häntä luonnehdittiin myös TPS:n parhaaksi puolustajaksi. Kaudeksi 2009–2010 Klubertanz siirtyi vuoden mittaisella sopimuksella Elitserien-joukkue Djurgårdens IF:ään. Hän jakoi tehoilla 12+19=31 joukkueen sisäisen pistepörssin toisen sijan Jimmie Ölvestadin ja Marcus Krügerin kanssa. Klubertanzista tuli myös Djurgårdenin kaikkien aikojen neljänneksi eniten pisteitä yhdessä kaudessa tehnyt puolustaja. Hän sijoittui Elitserienin puolustajien pistepörssissä viidenneksi. Klubertanz voitti kauden päätteeksi Elitserien-hopeaa. Maaliskuussa 2010 hän teki vuoden mittaisen jatkosopimuksen Djurgårdenin kanssa. Jatkosopimuksestaan huolimatta Klubertanz ei jatkanut Djurgårdenin riveissä tehtyään vuoden mittaisen ja kaksisuuntaisen sopimuksen NHL-joukkue Montréal Canadiensin kanssa toukokuussa 2010. Hän pelasi kuitenkin koko kauden 2010–2011 sen farmijoukkue Hamilton Bulldogsissa, AHL:ssä. Klubertanz oli joukkueen tehokkain puolustaja tehoilla 10+22=32.


title: Kyle Klubertanz

text: Kaudeksi 2011–2012 Klubertanz palasi kaksivuotisella sopimuksella Djurgårdeniin. Klubertanz oli runkosarjassa joukkueen tehokkain puolustaja tehoilla 7+13=20. Djurgården putosi kuitenkin kauden päätteeksi HockeyAllsvenskaniin. Ennen tätä, Kvalserienin ottelussa 27. maaliskuuta 2012 Timrå IK teki 3-2 -voittomaalin Djurgårdenia vastaan Klubertanzin virheestä. Hän joutui varsinkin tästä ja muutamasta muustakin Kvalserienissä tehdystä virheestä Djurgårdenin fanien syntipukiksi joukkueen pudottua sarjasta. Klubertanz sai heiltä lukuisia uhkauksia ja hän joutui hankkimaan loppukautensa ajaksi turvamiehet. Olosuhteitensa takia Klubertanz purki kauden jälkeen sopimuksensa ja on sittemmin kertonut, että ei puhu enää ruotsalaismedialle.


title: Kyle Klubertanz

text: Toukokuussa 2012 Klubertanz solmi yksivuotisen sopimuksen SM-liigajoukkue Helsingin IFK:n kanssa. Hän loukkaantui syyskuussa ja palasi noin kahden kuukauden jälkeen kaukaloihin marraskuussa.


title: Kyle Klubertanz

text: Klubertanz pelasi alle 18-vuotiaiden MM-kilpailuissa vuonna 2003. Marraskuussa 2011 hän edusti Yhdysvaltoja Deutschland Cupissa.


title: U-Recken

text: U-Recken (oikealta nimeltään Yaniv Ben-Ari, s. 1978 Haifa, Israel) on israelilainen psytrance-tuottaja. Hän soitti nuorena kitaraa ja perusti kaksi menestynyttä metallimusiikkiin keskittynyttä yhtyettä. Myöhemmin Yaniv alkoi tehdä psytrancea. U-Recken tuottaa pääsääntöisesti full on -tyylistä psytrancea. Artistin soundi on hyvin tunnistettavissa todella voimakkaista bassolinjoista, jotka ovat monissa kappaleissa hyvin samantyyppisiä.


title: N-Progress

text: N-Progress on Danny Wilden albumi, joka julkaistiin vuonna 2000 MP3.com -sivustolla.


title: Helsinki University Bulletin

text: Helsinki University Bulletin eli HUB on Helsingin yliopiston julkaisema, tiedemaailmaa esittelevä ja tiedettä popularisoiva aikakauslehti. Helsingin yliopisto on julkaissut kansainvälistä lehteä vuodesta 1982 (ennen vuotta 2008 nimillä "University", "University Circle" ja "Universitas Helsingiensis").


title: Helsinki University Bulletin

text: HUB kertoo yliopiston yhdentoista tiedekunnan tutkimuslöydöistä. Uutisten ja ajankohtaisia ilmiöitä taustoittavien artikkelien lisäksi lehdessä on yliopistolaisten henkilökuvia ja tietoa yliopiston palveluista. Vakiopalstoja ovat muun muassa tutkijoiden pakastimet avaava "From the freezer", tutkimusaiheet piirroksina esittelevä "Science illustrated" ja sarjakuvajänis Buffin the Bunnysta kertova the "Academy of Pseudology".


title: Helsinki University Bulletin

text: HUBista ilmestyy vuosittain kaksi englanninkielistä printtinumeroa sekä neljä sähköistä numeroa, jotka tuotetaan englanniksi ja ruotsiksi. Printtinumeroiden painos on 13 000 kappaletta. Lehden toimitus sijaitsee yliopiston viestintäosastolla, ja päätoimittaja vuonna 2008 oli Virve Pohjanpalo.


title: Helsinki University Bulletin

text: Lehden vanhat numerot löytyvät HUBin nettisivuilta sekä artikkeleittain arkistoituna että selailtavina näköislehtinä. Lehti on maksuton, ja sen voi tilata nettisivulta löytyvällä sähköisellä lomakkeella.


title: Great Buildings

text: Great Buildings on 1979 perustettu rock-yhtye. Yhtye hajosi vuonna 1984 toisen studiolevynsä jälkeen eikä ole sen jälkeen tehnyt comebackia esiintymislavoille. Vuonna 2006 yhtye julkaisi kokoelmalevyn "The Greatest of the Buildings". Yhtyeen hajottua ja jäsenten lähdettyä omille teilleen Danny Wilde lähti soolouralle, joka jatkui 2000-luvulle asti ja jatkuu edelleen.


title: Haavankeltajäkälä

text: Haavankeltajäkälä ("Xanthoria parietina") on keltaoranssi jäkälä, jota kasvaa puiden rungoilla ja kivipinnoilla. Se muodostaa leveäliuskaisia, pyöreähköjä laikkuja, joiden pinnalle nousee kanelinruskeita kotelomaljoja.


title: Haavankeltajäkälä

text: Haavankeltajäkälää on käytetty lankojen värjäykseen. Siitä saadaan vaaleanruskeaa väriä.


title: Cisse Abshir

text: Cisse Aadan Abshir (s. 1. kesäkuuta 1986) on somalialainen jalkapalloilija, joka pelaa Norjan pääsarjajoukkueessa Lillestrømissä. Pelipaikaltaan hän on hyökkääjä.


title: Cisse Abshir

text: Ennen siirtymistään nykyiseen seuraansa tammikuussa 2008 Abshir pelasi kotimaassaan Somaliassa Elmanissa, Tansaniassa Simbassa sekä maltalaisessa Pietá Hotspursissa.


title: Cisse Abshir

text: Abshir on 183 senttimetriä pitkä.


title: Revolution 9

text: Revolution 9 on The Beatlesin kokeiluluontoinen kappale levyltä "The Beatles".


title: Revolution 9

text: "Revolution 9" on yhtyeen pisin kappale (yli 8 minuuttia). Se koostuu lähinnä lyhyistä, muunnelluista musiikin pätkistä, sekä äänitehosteista ja puheesta. Kappaleesta löytyy myös pätkä Sibeliuksen 7. sinfoniaa soitettuna väärin päin.


title: Revolution 9

text: Kappaleen tekoon vaikuttivat John Lennon, George Harrison, Ringo Starr ja Lennonin vaimo Yoko Ono.


title: Revolution 9

text: Kappaleessa on myös kuuluisa Paul on kuollut -myyttiä koskeva nauhaefekti: toistettu puheääni "Number 9", joka toisinpäin soitettuna kuulostaa samalta kuin "Turn me on, dead man".


title: Edward Neumeier

text: Edward ”Ed” Neumeier (s. 1957) on yhdysvaltalainen Saturn-palkittu elokuvakäsikirjoittaja, joka tunnetaan parhaiten työstään elokuvien "RoboCop" ja "Starship Troopers – universumin sotilaat" parissa.


title: Edward Neumeier

text: Neumeier opiskeli journalismia Kalifornian yliopistolla Santa Cruzissa, minkä jälkeen hän siirtyi opiskelemaan elokuva- ja televisioalaa UCLAan. Valmistumisensa jälkeen Neumeier löysi varsin nopeasti töitä Hollywoodista, toimiessaan apulaistuottajana televisiosarjassa "Taxi" (1978). Sittemmin hän työskenteli Paramount Picturesilla, Columbia Picturesilla ja Universal Picturesilla. Tuona aikana hän kirjoitti ensimmäiset tarinansa RoboCopista. Neumeier jopa kieltäytyi tarjouksesta työskennellä varapääjohtajana Universal Picturesilla kehittääkseen RoboCop-tarinaansa Michael Minerin kanssa.


title: Edward Neumeier

text: RoboCopin käsikirjoituksesta tuli väkivaltainen yrityssatiiri, jossa oli mukana vaikutteita sarjakuvahahmoista Rautamies ja Judge Dredd. Pitkän odottelun ja kaupittelun jälkeen Orion Pictures osti elokuvankäsikirjoituksen tarjoten 15 miljoonan Yhdysvaltain dollarin budjetin ja ohjaajaksi Paul Verhoevenin. Neumeier yhteistuotti elokuvan muun muassa Jon Davisonin ja Arne Schmidtin kanssa. "RoboCop" sai ensi-iltansa vuonna 1987 ja siitä tuli suuri menestys, joka keräsi Yhdysvaltojen kassatuonnossa yli 50 miljoonaa Yhdysvaltain dollaria. Lisäksi Neumeier palkittiin yhdessä Michael Minerin kanssa Saturn-palkinnolla parhaasta käsikirjoituksesta. Elokuvan jälkeen siitä tuotettiin kaksi jatko-osaa, sekä muutamia televisiosarjoja, joiden kanssa Neumeier itse ei ollut enää tekemisissä.


title: Edward Neumeier

text: Ensimmäisen jatko-osan "RoboCop 2" oli tarkoitus olla Neumeierin käsikirjoittama. Hän ehti kirjoittaa tarinan alkupuoliskon, mutta käsikirjoittajien lakon vuoksi hän ei voinut kirjoittaa tarinaa loppuun. Sittemmin Orion Pictures palkkasi sarjakuvien parista tunnetun Frank Millerin kehittämään oman käsikirjoituksen elokuvalle.


title: Edward Neumeier

text: Vuonna 1997 Neumeier ja Verhoeven tekivät uudelleen yhteistyötä työskennellessään elokuvan "Starship Troopers – universumin sotilaat" parissa. Elokuva perustuu löyhästi Robert A. Heinleinin kirjoittamaan tieteisromaaniin "Starship Troopers". Elokuva sai 98,7 miljoonan Yhdysvaltain dollarin budjetin, mikä oli tuolloin suurin budjetoitu elokuva Hollywoodissa. Elokuva kuitenkin menestyi paremmin Euroopassa kuin Yhdysvalloissa huolimatta, että se äänestettiin Artforum-lehdessä vuoden 1997 kymmenen parhaan joukkoon kuuluvaksi taiteelliseksi saavutukseksi. Lisäksi Neumeier huomioitiin Saturn-ehdokkuudella käsikirjoituksestaan.


title: Edward Neumeier

text: Vuosia myöhemmin Neumeier palasi takaisin "Starship Troopersin" pariin käsikirjoittaessaan ja ohjatessaan elokuvasarjan vuonna 2008 ilmestyneen kolmannen osan "".


title: Harmaahankakarve

text:
Harmaahankakarve ("Pseudevernia furfuracea") on harmahtava jäkälä, jota kasvaa havupuiden rungoilla ja oksissa. Se kasvaa röyhelöisinä tuppaina etenkin oksanhangoissa. Sen voi erottaa valkohankajäkälästä ("Evernia prunastri") siitä, että harmaahankakarve on harmaa myös alapinnaltaan.
Harmaahankakarve kasvaa lähes koko Suomessa. Laji viihtyy erityisesti Etelä- ja Keski-Suomessa.


title: Harmaahankakarve

text: Harmaahankakarve on ilmanlaadun indikaattori, ja melko herkkä saasteille.


title: Harmaahankakarve

text: Harmaahankakarvetta käytetään hajuvesiteollisuudessa tuoksujen kiinnittymisen vaikuttavana aineosana. Harmaahankakarvetta on kerätty Kreikassa balsamointiaineiden ainesosaksi. Sillä on antibioottinen vaikutus.


title: Steven Bradbury

text: Steven John Bradbury (s. 14. lokakuuta 1973 Sydney) on australialainen kaukalopikaluistelija.


title: Steven Bradbury

text: Bradbury muistetaan ehkäpä parhaiten olympiavoitostaan tuhannen metrin matkalla 2002 Salt Lake Cityn kisoissa. Hän selviytyi alkukarsinnasta jatkoon Marc Gagnonin hylkäyksen ansiosta. Välierässään Bradbury oli viimeisenä kunnes kolme edellä olevaa luistelijaa kolaroivat ja kaatuivat, jolloin Bradbury kakkossijallaan varmisti paikan loppukilpailussa. Itse finaalissa Bradbury oli vielä viimeisessä kaarteessa joukon viimeisenä, mutta kaikki hänen edellään olleet neljä muuta luistelijaa kaatuivat ja Bradbury voitti Australian talviolympiahistorian ensimmäisen kultamitalin. Aikaisemmin Bradburyllä oli olympialaisista viestipronssi 1994 Lillehammerista.


title: Kurupt

text: Kurupt (s. 23. marraskuuta 1972, oikelta nimeltään Ricardo Brown) on yhdysvaltalainen rap-artisti. Hän on rap-ryhmä Tha Dogg Poundin jäsen. Parhaiten hänet tunnetaan työstään Death Row Records -levy-yhtiön alaisuudessa. Hänet tunnetaan myös nimillä Young Gotti ja The Kingpin.


title: Kurupt

text: Kurupt syntyi Pennsylvanian Darby Townshipissa, mutta muutti myöhemmin Hawthorneen, Kaliforniaan asumaan isänsä luokse.


title: Kurupt

text: Kurupt ystävystyi eräällä klubilla Snoop Doggin kanssa, oltuaan battlessa häntä vastaan. He sopivat, että jos toinen saisi levytyssopimuksen, he hankkisivat yhdessä toisellekin sopimuksen. Kun Dr. Dre otti Snoop Doggin Death Row Recordsiin, pääsi Kuruptkin samaiseen yhtiöön.


title: Kurupt

text: Myös Snoopin serkun Daz Dillingerin saatua sopimuksen Death Row’lta Kurupt ja Daz perustivat Tha Dogg Pound -ryhmän. Kaksikko sai tunnettuutta esiintymällä Death Row’n kahdella ensimmäisellä suurella julkaisulla, Dr. Dren albumilla nimeltä "The Chronic" ja Snoopin "Doggystylella". Näiden albumien menestyksen myötä myös Tha Dogg Poundin debyyttialbumi "Dogg Food" oli todella odotettu ja menestyi hyvin sekä listoilla että kriitikoiden arvosteluissa.


title: Kurupt

text: Tupac Shakurin liityttyä Death Row’hun 1995, alkoi riita Death Row’n ja Bad Boy Recordsin välillä. Kurupt ja Daz sekaantuivat mukaan singlessä ”New York, New York”.


title: Kurupt

text: Kun Tupac Shakur murhattiin, Kurupt oli ensimmäisiä artisteja, jotka jättivät Death Row’n. Hän liittyi A&M Recordsiin. Sen jälkeen hän perusti oman levy-yhtiön nimeltään Antra Records ja julkaisi debyyttialbuminsa nimeltään "Kuruption!" vuonna 1998. Toisen sooloalbuminsa, "Tha Streetz Iz a Muthan", hän julkaisi vuonna 1999.


title: Kurupt

text: Vuonna 2001 Kurupt julkaisi kolmannen albuminsa nimeltään "". Kolmas albumikin menestyi kohtuullisen hyvin, etenkin single ”It's Over”. Samana vuonna Kurupt ja Daz julkaisivat albumin nimeltä "Dillinger & Young Gotti".


title: Kurupt

text: Vuonna 2002 Kuruptista tuli Death Row Recordsin varapääjohtaja. Snoop Dogg ja Daz, joilla oli huono menneisyys Death Row’n toimitusjohtajan, Suge Knightin kanssa, yllättyivät päätöksestä ja tunsivat itsensä petetyiksi. Tämä ei sopinut heille ja alkoi riita Kuruptin ja heidän välillään. Kurupt jäi taustalle Death Row’ssa ja hänen faninsa kuulivat hänestä vain hänen vieraillessa toisten kappaleissa tai kun hän haukkui entisiä ystäviään Snoopia ja Dazia.


title: Kurupt

text: Kurupt oli myös ryhmässä nimeltä The Riflemen levytysaikoinaan Death Row’ssa. Ryhmä kuuluivat Kurupt itse, Mobb Deep, Jayo Felony, 40 Glocc ja The Alchemist.


title: Kurupt

text: Kun Kuruptin viides albumi, "Against tha Grain" julkaistiin huonolla menestyksellä, hän oli jo toistamiseen jättänyt Death Row’n. Vuoden 2005 alkupuolella Daz kertoi, että hän ja Kurupt olivat taas puheväleissä ja että he unohtaisivat menneet ja jatkaisivat yhteistyötään. Hetken kuluttua Snoop Dogg kutsui koolle monia Länsirannikon räppäreitä ”West Coast Conference” -tapaamiseen. Tiedotustilaisuus oli sitä varten, että räppärit selvittäisivät kaikki ongelmansa, jotta he voisivat tehdä työtä yhdessä ja ansaita rahaa tulevaisuudessa.


title: Kurupt

text: Vuonna 2006 Kurupt julkaisi albumin "Same Day, Different Shit". Levy oli itsenäinen julkaisu ja kokonaan Daz tuottama. Tämän jälkeen hän on julkaissut "Against tha Grain E.P:n" sekä "Digital Smoken", joka on yhteistyöalbumi räppäri-tuottaja J.Wellsin kanssa. Tiettävästi Kurupt tulee lähivuosina julkaisemaan myös albumit "G-Boy Status" ja "History Of Violence".


title: Länkipohjan taistelu

text: Länkipohjan taistelu oli Längelmäen pitäjään kuuluneessa Länkipohjan kylässä 16. maaliskuuta 1918 käyty Suomen sisällissodan taistelu. Se oli osa vuorokautta aikaisemmin käynnistynyttä valkoisten suurhyökkäystä, jonka tavoitteena oli Tampereen valtaaminen. Taistelu muistetetaan erityisesti niin sanotusta Länkipohjan verilöylystä, kun valkoiset teloittivat ainakin 70–100 antautunutta punakaartilaista.


title: Länkipohjan taistelu

text: Ratkaisevat yhteenotot käytiin noin kilometrin päässä kylästä, jonne punaiset olivat linnoittautuneet puolustusasemiin pohjoiseen johtavan maantien varrelle. Muutaman tunnin kiivaan taistelun jälkeen valkoiset saivat vallattua asemat, jonka jälkeen he pääsivät vapaasti etenemään punaisten hylkäämään Länkipohjaan. Lisäksi taisteluja käytiin pari kilometriä kylän länsipuolella sijaitsevassa Vilkkilässä.


title: Länkipohjan taistelu

text: Länkipohjan taistelu oli sisällissodan siihenastisista taisteluista ankarin. Siitä muodostui lopulta yksi koko sodan käännekohdista, sillä taistelu avasi valkoisille tien punaisten Vilppulan rintaman selustaan Orivedelle, jonka jälkeen punaisten koko pohjoinen rintama joutui sekasortoon ja valkoiset pääsivät nopeasti etenemään aivan Tampereen ympäristöön. Länkipohjassa saavutettu voitto oli valkoisille merkittävä paitsi sotilaallisesti, myös moraalisesti, kun he saivat murrettua ”Tampereen lukkona” pidetyn kylän puolustuksen.


title: Länkipohjan taistelu

text: Nykyisin Jämsän kaupunkiin kuuluva Länkipohja oli strategisesti tärkeä kylä, joka sijaitsi Tampereelta Jyväskylään johtavan maantien varrella. Länkipohja oli erityisesti punaisille merkittävä, sillä sen kautta pääsi valkoisten hallussa olleiden Jyväskylän ja Jämsän suunnasta heidän selustaansa Orivedelle ja Eräjärvelle sekä myös Tampere–Haapamäki-radalle. Tämän vuoksi Länkipohjaa kutsuttiinkin sodan aikana ”Tampereen lukoksi”.


title: Länkipohjan taistelu

text: Punaiset olivat asettuneet Länkipohjaan laskiaissunnuntaina 10. helmikuuta, jonka jälkeen aikomuksena oli edetä sieltä Jämsän suuntaan. Seudulla käytiin taisteluita 1. ja 12. maaliskuuta, joiden aikana punaiset menettivät kaatuneina noin parikymmentä miestä, valkoisten selvitessä ilman tappioita. Jälkimmäisenä päivänä punaiset hyökkäsivät Urjalan, Jämsän ja Hämeenlinnan punakaartien 360 miehen voimin kohti kymmenen kilometrin päässä sijaitsevaa Eväjärven kylää, mutta joutuivat palaamaan takaisin kohdattuaan lukumääräisesti ylivoimaisen vihollisen. Kuortaneen suojeluskunta oli samaan aikaan tunkeutunut pääosin punaisista tyhjentyneeseen Länkipohjaan, mutta heidät karkoitettiin kylästä vielä saman illan aikana. Eväjärven taistelussa haavoittui punaisten Länkipohjan rintamapäällikkönä toiminut Vihtori Hurri. Samana päivänä Längelmäellä surmattiin kirkkoherra Iisakki Virtanen, jonka murha herätti pahennusta myös punaisten keskuudessa. Yhteensä punaisten vallan aikana seudulla surmattiin 13 ihmistä. Veritekoihin syyllistyi lähinnä länkipohjalaisen Oskari Mäkisen johtama punaisten osasto.


title: Länkipohjan taistelu

text: Valkoisilta taisteluun osallistui eversti K. F. Wilkmanin johtama Jämsän ryhmä, joka käsitti yhteensä 19 komppaniaa eli noin 2 500 miestä. Wilkman antoi 13. maaliskuuta taistelukäskyn, jonka mukaan Länkipohjassa oleva vihollinen piti tuhota, eikä pelkästään karkottaa. Jämsän ryhmä oli jaettu kolmeen eri osastoon, joista majuri Torsten Aminoffin ryhmä hyökkäsi Länkipohjaan idästä Hämeenpohjasta, ratsumestari Oskar Wilkmanin ryhmä pohjoisesta Eväjärveltä ja kapteeni Aarne Heikinheimon ryhmä lännestä Vilkkilän kautta.


title: Länkipohjan taistelu

text: Majuri Aminoffin ryhmään kuuluivat Seinäjoen Krenatööripataljoona, kaksi eskadroonaa Uudenmaan rakuunarykmentistä sekä ruotsalaisen vapaaehtoisen Olof Palmen johtama tykkipatteri Pietarsaaren tykistökoulusta. Ratsumestari Wilkmanin ryhmä koostui Pohjois-Hämeen rykmentin 2. pataljoonasta, jossa oli kaksi komppaniaa lapualaisia ja yksi komppania keskisuomalaisia, sekä ruotsalaisen Nils Palmen komentamasta tykkipatterista. Kapteeni Heikinheimon ryhmään kuului Perä-Pohjolan pataljoona. Lisäksi reserviksi oli määrätty noin 600 miehen vahvuinen majuri Sixten Öbergin johtama Vaasan krenatööripataljoona.


title: Länkipohjan taistelu

text: Tietoa Länkipohjaa puolustaneiden punaisten tarkasta määrästä ei ole, mutta arviot vaihtelevat 600–2 000 miehen välillä. Yleisesti oletetaan, että kylässä oli noin 1 000 punakaartilaista, vaikka esimerkiksi taisteluun valkoisten puolella osallistunut ruotsalainen kreivi Archibald Douglas arvioi määräksi 2 000. Punaisten Länkipohjan rintamapäällikön Vihtori Hurrin mukaan 11. maaliskuuta kylässä oli 552 punakaartilaista, mutta tämän jälkeen paikalle todennäköisesti vielä saapui vahvistuksia etelästä.


title: Länkipohjan taistelu

text: Joukkoja oli koottu lähiseudulta Längelmäeltä, Jämsästä ja Orivedeltä sekä kauempaa muun muassa Urjalasta, Hämeenlinnasta, Tuusulasta, Keravalta, Mäntsälästä, Espoosta ja Helsingistä. Tuusulan punakaartin 300 miehen vahvuinen ryhmä asettui pari kilometriä Länkipohjan länsipuolella sijaitsevaan Vilkkilään, koska majoitustilat kylästä olivat loppuneet. Helsingin punakaarti puolestaan oli lähettänyt paikalle voimailijoista ja voimistelijoista kootun valiojoukon eli niin sanotun A-komppanian. Punaisilla oli kymmenkunta konekivääriä, mutta ainoan tykkinsä he menettivät 12. maaliskuuta käydyssä Eväjärven taistelussa.


title: Länkipohjan taistelu

text: Länkipohjan taistelu oli valkoisten 15. maaliskuuta käynnistämän suurhyökkäyksen ensimmäisiä taisteluja yhdessä samaan aikaan Kurussa, Ruovedellä ja Vilppulassa käytyjen taistelujen kanssa. Jämsän ryhmän tavoite oli edetä Länkipohjan kautta Orivedelle, jossa katkaistaisiin punaisten rautatieyhteys pohjoiseen. Hyökkäys Länkipohjaa vastaan tehtiin kolmena kiilana, jotka etenivät idästä ja lännestä sekä suoraan edestä kohti puolustuksen keskustaa. Näin pyrittiin tuhoamaan punaisten joukot kokonaan, eikä tyytyä pelkästään ajamaan heitä pois. Punaiset olivat tietoisia valkoisten hyökkäysaikeista, sillä esimerkiksi "Työmies"-lehti oli jo edellisenä päivänä kirjoittanut vihollisen keskittäneen voimiaan Länkipohjan suunnalle. Taistelua edeltäneenä iltana kylästä pakenikin runsas määrä siviilejä.


title: Länkipohjan taistelu

text: Punaisten pääpuolustusasemat sijaitsivat Hirsikankaanmäellä Länkipohjasta pohjoiseen johtavan maantien molemmin puolin, noin kilometrin päässä kylästä. Linnoitteet oli rakennettu paikalta kaadetuista puista tehdyistä halkopinoista, jotka oli vielä jäädytetty. Ne ulottuivat tien molemmille puolille ainakin 50 metrin matkalle. Mäen rinteitä oli harvennettu puista niin, että asemista avautui hyvä ampuma-ala vihollista kohden, joka hyökätessään joutui ylittämään lumisen aukean. Valkoisten etenemistä hidasti olennaisesti, ettei heillä ollut käytössään suksia.


title: Länkipohjan taistelu

text: Valkoisten hyökkäyksen aloitti Länkipohjan itäpuolelle kiertänyt majuri Aminoffin ryhmä, jonka tykkipatteri avasi tulen kylää kohti kello 7 aamulla. Tulitus osui muun muassa punakaartin esikuntanaan pitämän Uotilan tilan rakennuksiin ja se sytytti myös useita tulipaloja muualla Länkipohjassa sekä lännempänä sijaitsevassa Vilkkilän kylässä. Vaikka punaiset olivat tietoisia valkoisten suunnitelmista, pääsi hyökkäys yllättämään heidät. Punaiset onnistuivat kuitenkin nopeasti kokoamaan rivinsa ja järjestäytymään puolustusasemiin. Suurin osa vajaasta tuhannesta punakaartilaisesta jäi Länkipohjan kylään, Hirsikankaanmäen asemia miehitti ainoastaan noin 80 Jämsän ja Helsingin punakaartien miestä. Urjalan punakaarti oli sijoitettu heidän taakseen muodostettuun toiseen puolustuslinjaan, lisäksi miehiä oli asemissä molemmilla sivustoilla.


title: Länkipohjan taistelu

text: Wilkmanin ja Heikinheimon ryhmät aloittivat oman hyökkäyksensä kello 8 aikaan, jolloin Aminoffin eteneminen idässä oli jo pysähtynyt punaisten puolustuslinjaan. Myös Heikinheimon eteneminen Vilkkilän suunnassa pysähtyi nopeasti. Aminoffin ja Heikinheimon ryhmät jäivät paikoilleen odottamaan Wilkmanin punaisten keskustaan tekemän hyökkäyksen edistymistä. Myös Wilkmanin eteneminen kuitenkin pysähtyi paikoilleen jo kello 10 aikaan. Punaiset onnistuivat hyvistä konekivääriasemistaan torjumaan aukean yli rynnäköivät lapualaiset, jotka joutuivat lopulta perääntymään. Lapualaisista kaatui muun muassa heidän komppanianpäällikkönsä Matti Laurila sekä hänen nuorin poikansa Ilmari.


title: Länkipohjan taistelu

text: Kun perääntyneiden lapualaisten mukaan liittyi reservinä ollut 600 miehen Vaasan krenatööripataljoona, aloittivat valkoiset uuden rynnäkön kohti Hirsikankaanmäkeä. Lopulta hyökkääjät onnistuivat konekivääritulituksesta huolimatta tunkeutumaan punaisten asemiin, jolloin kamppailu muuttui lähitaisteluksi. Punaiset joutuivat viimein ylivoiman edessä jättämään asemansa ja perääntymään kohti kylää. Valkoisille oli ennen taistelua annettu ohje, ettei vankeja oteta. Tämän vuoksi Hirsikankaanmäen puolustusasemiin jääneet haavoittuneet surmattiin ampumalla tai pistimillä.


title: Länkipohjan taistelu

text: Kun punaisten puolustuksen keskusta murtui, pääsi Aminoff joukkoineen jatkamaan vapaasti kohti kylää. Eteneminen kuitenkin viivästyi, kun he erehdyksessä joutuivat idästä hyökänneen Seinäjoen pataljoonan tulitukseen. Lopulta Wilkman ja Aminoff saivat Länkipohjan haltuunsa puolenpäivän jälkeen kello 15 mennessä, jolloin punaiset olivat jättäneet kylän ja paenneet Längelmäveden jään ylitse kohti Längelmäen kirkonkylää ja Orivettä.


title: Länkipohjan taistelu

text: Länkipohjan menettämisen jälkeen punaisista taistelua jatkoivat vielä noin 300 Vilkkilässä ollutta Tuusulan punakaartilaista, joiden vastarintaan Heikinheimon pataljoonan eteneminen oli pysähtynyt. Heikinheimon ryhmä jäi odottamaan Wilkmanin hyökkäystä Tuusulan punakaartin selustaan, jonka tapahduttua taistelu Vilkkilästä päättyi vielä iltapäivän aikana. Leander Viljasen johtamista punakaartilaisista suurin osa onnistui kuitenkin pakenemaan. Vajaat sata päätti antautua luullessaan, että heitä kohdellaan sotavankien tavoin, mutta kaikki antautuneet kuitenkin teloitettiin. Leander Viljanen puolestaan teki itsemurhan seuraavana päivänä.


title: Länkipohjan taistelu

text: Taistelun päätyttyä valkoiset jatkoivat jo sunnuntaina 17. maaliskuuta etenemistään Oriveden ja Eräjärven suuntaan, jotta pakenevat punaiset eivät ehtisi ryhmittäytymään puolustukseen. Oriveden valkoiset saivat haltuunsa 20. maaliskuuta, josta he jatkoivat edelleen kohti Tamperetta. Tiedot Länkipohjan taistelusta kulkivat nopeasti, sillä Tampereella ilmestynyt "Kansan Lehti" uutisoi siitä jo saman päivän kuluessa. Seuraavana päivänä tykkien jyske kantautui jo Tampereelle Mustalahden kallioille, jonne oli kerääntynyt suuri joukko ihmisiä. Länkipohjan taistelusta alkoi myös punaisen siviiliväestön pako, joka eri puolella Etelä-Suomea jatkui aina huhtikuun lopulle saakka. Pakolaisia matkasi Pohjois-Hämeesta runsaasti Tampereen ympäristöön, josta he myöhemmin jatkoivat edelleen kohti itää. Paenneilla perheillä oli mukanaan taloustavaroita ja joillakin jopa kotieläimet. Tampereelle saapuessaan he levittivät pakokauhua ja tappiomielialaa myös paikallisten punaisten keskuuteen.


title: Länkipohjan taistelu

text: Valkoiset alkoivat teloittamaan antautuneita ja vangeiksi jääneitä punaisia välittömästi taistelun jälkeen. Teloituksen suorittivat Oskar Wilkmanin komentaman ryhmän lapualais- ja Sixten Öbergin ryhmän vaasalaispataljoonat. Teloitusosastojen johtajina oli jääkäreitä, joista mukana tiedetään olleen ainakin veljekset Bjarne ja Jarl Wegelius. Ammutuista suurin osa oli Vilkkilässä antautuneita Tuusulan punakaartin jäseniä. Teloituksia on pidetty kostona Matti ja Ilmari Laurilan kuolemista. Länkipohjan taistelua tutkineen professori Heikki Ylikankaan mukaan valkoiset ampuivat kaikki antautuneet ja lisäksi joukossa oli useita siviilejä. Historioitsija K. V. Kaukovallan mukaan teloitettuja oli vähintään 71, mutta Ylikangas mainitsee määräksi ainakin 100.


title: Länkipohjan taistelu

text: Taistelussa kaatui yhteensä 37 valkoista. Heistä 24 kuului Wilkmanin ryhmään ja 11 Aminoffin ryhmään. Lisäksi kaatuneeksi on ilmoitettu kaksi ruotsalaista vapaaehtoista, mutta Heikinheimon pataljoonan tappioista ei ole tietoa. Punaisten kaatuneiden määrä ei ole selvillä, mutta heitä oli korkeintaan muutama kymmenen. Arviot vaihtelevat 20–60 välillä. Längelmäen hautausmaalle haudattiin myöhemmin 129 punaista, joista suurin osa oli teloitettuja.


title: Länkipohjan taistelu

text: Länkipohjan taistelussa kaatuneiden 37 valkoisen muistomerkki sijaitsee Hirsikankaanmäen taistelupaikalla nykyisellä Hirsikankaantiellä, jossa se paljastettiin 1938. Länkipohjan keskustassa on Matti ja Ilmari Laurilan vuonna 1921 pystytetty muistomerkki. Lisäksi valtatie 9:n ja Lääläjärventien risteyksessä Matti Laurilan kuolinpaikalla on 1990 paljastettu muistokivi. Taistelussa kaatuneita ja teloitettuja punaisia on haudattu joukkohautaan Längelmäen kirkon hautausmaalle. Paikalla on vuonna 1946 paljastettu muistomerkki, joka sai vielä lisäosan vuonna 1996.


title: Länkipohjan taistelu

text: Länkipohjan taistelua seuranneena päivänä 17. maaliskuuta ammuttiin 13 Lautalan talon kellariin piiloutunutta punakaartilaista, joiden teloituksen valkoisten mukana liikkunut Punaisen Ristin norjalainen lääkäri Harald Natvig valokuvasi. Tapahtumasta otetut kuvat ovat tunnetuimpia Suomen sisällissodan valokuvia.


title: Länkipohjan taistelu

text: Taidemaalari Hugo Backmansson teki vuonna 1930 maalauksen "Ryhmä Wilkmanin esikunta 1918", joka nykyään on Sotamuseon kokoelmissa. Se esittää K. F. Wilkmanin esikuntaa Länkipohjan taistelun aikana. Hänen lisäkseen maalauksessa esiintyvät Joonas Vuolle-Apiala, Pekka Brofeldt, Erik Grafström, Einar Fieandt, Hj. F. Ingelberg, Ernst von Essen ja Heikki Nurmio.


title: Ammunta kesäparalympialaisissa 2008

text: Pekingin kesäparalympialaisissa 2008 kilpailtiin 7.–12. syyskuuta 2008 yhteensä 12 eri lajissa, joista miehet kolmessa, naiset kolmessa ja kuudessa yhteisessä. Kilpailut järjestettiin Pekingin ampumaradalla.


title: Ammunta kesäparalympialaisissa 2008

text: Kisoissa syntyneet maailman- ja paralympiaennätykset.


title: Luettelo Disneyn Välitunnin henkilöistä

text: Tämä on luettelo animaatiosarjan Disneyn Välitunti henkilöistä. Luettelo on epätäydellinen.


title: Punahevoskastanja

text: Punahevoskastanja ("Aesculus" × "carnea") on punakukkainen balkaninhevoskastanjan ("Aesculus hippocastanum") ja missisippinhevoskastanjan ("Aesculus pavia") risteytys. Se on Suomessa harvinainen, mutta kasvaa vyöhykkeillä I ja II.


title: Harmaaröyhelö

text: Harmaaröyhelö ("Platismatia glauca") on etenkin puiden oksilla leveäliuskaisina harmaina röyhelöinä kasvava jäkälälaji. Sen yläpinta on ruskeanharmaa, alapinta reunoilta vaaleanruskea, keskeltä lähes musta. Jäkälälaikut voivat olla halkaisijaltaan jopa 20-senttisiä. Lajia kasvaa kallioilla, korvissa ja kuivissa kangasmetsissä Kasvaa koko Suomessa.


title: Harmaaröyhelö

text: Harmaaryöhelö on melko herkkä ilmansaasteille, joten sitä voidaan käyttää ilmanlaadun indikaattorina.


title: Creciendo en Gracia

text: El Ministerio Internacional Creciendo en Gracia () on puertoricolaisen José Luis de Jesús Mirandan (s. 1946/1947) perustama uskonnollinen ryhmä. Se ei virallisesti tunnusta helvettiä, Saatanaa eikä syntiä. Perustajan asema on keskeinen; Jesús Miranda on viitannut itseensä muun muassa Kristuksena. Muita uskontoja vastustetaan jyrkästi. Jopa perinteisiä kristittyjä arvostellaan kovin sanoin.


title: Creciendo en Gracia

text: Jesús Mirandalla oli vaikea nuoruus, johon kuului muun muassa heroiiniongelma. Hänen perustamansa liikkeen historia alkaa ilmestyksestä, jonka hän ilmoittaa kokeneensa vuonna 1976. Ryhmä perustettiin virallisesti vuonna 1986 perustajan muutettua Miamiin. Toimintaa sillä on jo useissa maissa. Jesús Miranda on puhunut julkisesti omistaan ja kirkkonsa valtapyrkimyksistä.


title: Creciendo en Gracia

text: Varoja Creciendo en Gracia saa jäsenten maksamista kymmenyksistä ja annetuista rahalahjoituksista. Jäsenet tunnetaan muun muassa kehoilleen tatuoiduista 666-luvuista. Joskus liike on viitannut perustajaan "Antikristuksena" korostaakseen sitä, että hänen katsotaan tulleen korvaamaan Jeesus. Creciendo en Gracia on järjestänyt erilaisia protesteja, ja Jesús Mirandan pääsy joihinkin Latinalaisen Amerikan maihin onkin estetty. Vaikka kritiikkiä ryhmää vastaan esiintyy, on liike jatkanut aktiivista toimintaansa ja saavuttanut laajan kannattajamäärän.


title: Charles Augustin de Coulomb

text: Charles Augustin de Coulomb (14. kesäkuuta 1736 Angoulême, Ranska − 23. elokuuta 1806 Pariisi, Ranska) oli ranskalainen fyysikko. Hänet tunnetaan parhaiten Coulombin lain kehittäjänä ja SI-järjestelmän sähkövarauksen yksikkö coulombi on nimetty hänen mukaansa.


title: Madonna Wayne Gacy

text: Madonna Wayne Gacy, "Pogo", oikealta nimeltään Stephen Gregory Bier Jr., (s. 6. maaliskuuta 1964 Fort Lauderdale, Florida) on yhdysvaltalainen kosketinsoittaja, joka soitti Marilyn Mansonissa. Hänen taiteilijanimensä on yhdistelmä laulaja Madonnan ja sarjamurhaaja John Wayne Gacyn nimistä.


title: The Shock of the Lightning

text: The Shock of the Lightning on rock-yhtye Oasiksen kappale ja single, joka julkaistiin 22. syyskuuta, 2008, ja nousi Britannian singlelistan sijalle 3. Singlen kansi on Julian Housen suunnittelema. Singlen B-puoli on Dig Out Your Soul albumilta löytyvä "Falling Down" mutta Chemical Brothersien uudelleen miksaamana.


title: The Shock of the Lightning

text: Kaikki kappaleet on kirjoittanut Noel Gallagher, ellei toisin mainita.


title: David Vetter

text: David Phillip Vetter (21. syyskuuta 1971 – 22. helmikuuta 1984) oli texasilainen poika, joka sairasti harvinaista synnynnäistä immuunipuutosta eli SCID:tä. Hän eli suurimman osan elämästään texasilaisessa lastensairaalassa eristetyssä muovisessa kuplassa. Hänen sairautensa yritettiin parantaa siirtämällä hänelle sisarensa luuydin. Ensimmäisellä kerralla siskon solutyyppi ei osoittautunut sopivaksi. Vuonna 1983 kehitettiin Bostonissa keino siirtää epäsopivaa luuydintä ja lokakuussa luuydin siirrettiin. Oli toivoa, että Davidin immuunijärjestelmä käynnistyisi ja parantuminen tapahtuisi, mutta vuoden 1983 lopussa Vetterin tila oli huonontunut, jonka seurauksena hänellä nousi korkea kuume, joka ei laskenut yrityksistä huolimatta. Lääkärit päättivät, että Vetter saisi poistua kuplasta ja oleskella steriilissä huoneessa, jossa vanhemmat saivat kosketella poikaansa. Pian tämän jälkeen Vetter kuoli. Kuolinsyynä selvisi luuytimeen levinnyt virus, jonka David oli saanut eristyksen aikana.


title: David Vetter

text: Hänet nimettiin "Bubble Boyksi", eli kuplapojaksi. Suomessa Yleisradio on esittänyt Vetteriin liittyvän dokumenttiohjelman "Poika kuplassa" () "Prisma"-ohjelman yhteydessä.


title: Tupsunaava

text: Tupsunaava ("Usnea hirta") on keskikokoinen pensasmainen jäkälä. Se roikkuu tai harittaa pensasmaisesti yhdestä kiinnittymiskohdasta alkaen 2-8 cm pitkänä pensaana. Sitä kasvaa havupuiden rungoilla, joskus myös lehtipuilla ja kivipinnoilla.


title: Kansan parissa 1

text: Kansan parissa 1 on suomalaisen Sielun Veljet -yhtyeen live-albumi, ja ensimmäinen osa Provisualin tuottamasta livesarjasta. Se julkaistiin 15. lokakuuta 2008.


title: Kansan parissa 1

text: Albumi debytoi Suomen virallisen listan sijalla 31.


title: Kansan parissa 2

text: Kansan parissa 2 on suomalaisen Sielun Veljet -yhtyeen live-albumi, ja toinen osa Provisualin tuottamasta livesarjasta. Se julkaistiin 19. marraskuuta 2008. Albumi sisältää pääosin versioita Tuomari Nurmion kappaleista. Kappaleet "Just siks", "Kurjuuden kuningas" ja "Lasten mehuhetki" ovat Sielun Veljien versioina ennenjulkaisemattomia.


title: Kansan parissa 3

text: Kansan parissa 3 on suomalaisen Sielun Veljet -yhtyeen live-albumi, ja kolmas osa Provisualin tuottamasta livesarjasta. Se julkaistiin 21. tammikuuta 2009. Levy on äänitetty Softwood Music Under Slow Pillars -levyn kiertueella. Kappale "Rundown But Romantic" on ennenjulkaisematon.


title: Judith Hoag

text: Judith Hoag (s. 29. kesäkuuta 1968 Newburyport, Massachusetts, Yhdysvallat) on yhdysvaltalainen näyttelijä, joka tunnetaan kenties parhaiten roolistaan April O’Neilina vuoden 1990 elokuvassa "Teini-ikäiset mutanttininjakilpikonnat".


title: Judith Hoag

text: Hoag syntyi Newburyportissa, Massachusettsissa, jossa hän aloitti näyttelemisen teatterissa 13-vuotiaana ja pääsi opiskelemaan näyttelemistä yksityiseen Walnut Hill School of Performing Artsiin Natickissa, Massachusettsissa.


title: Judith Hoag

text: Hän on naimisissa näyttelijä Vince Grantin kanssa ja heillä on kaksi lasta.


title: Judith Hoag

text: Hoag muutti Cambridgeen, Massachusettsiin, jossa hän osallistui paikallisen teatterin toimintaan. Myöhemmin Hoag muutti New Yorkiin, jossa noin kuukausi myöhemmin eräs näytelmäkirjailija pyysi häntä näyttelemään uudessa näytelmässään "The Times & Appetites of Toulouse Lautrec". Pian tämän jälkeen Hoag sai mahdollisuuden näytellä televisiossa saippuasarjassa "Loving" vuosien 1986–1987 aikana. Sarjan jälkeen hän kokeili esiintymistä mainoksissa, mikä osoittautui kannattavaksi uransa kannalta. Sittemmin Hoag pääsi esiintymään elokuviin, kuten "Cadillac Man", jossa hän näytteli muun muassa Robin Williams. Parhaiten Hoag kuitenkin muistetaan ensimmäisestä pääroolistaan elokuvassa "Teini-ikäiset mutanttininjakilpikonnat".


title: Judith Hoag

text: Muutettuaan Los Angelesiin aviomiehensä Vince Grantin kanssa Hoag ryhtyi näyttelemään enimmäkseen televisiosarjoissa. Hänen listaansa mahtuu sarjoja, kuten "Carnivàle", "C.S.I.", "NYPD Blue", "Kunnian miehet", "Rouva presidentti", "Yhä vedossa", "Aavekuiskaaja" ja "Greyn anatomia".


title: Kansan parissa 4

text: Kansan parissa 4 on suomalaisen Sielun Veljet -yhtyeen live-albumi, sekä neljäs ja viimeinen osa Provisualin tuottamasta livesarjasta. Se julkaistiin 18. helmikuuta 2009. Levy on koostettu kahdesta konserttinauhasta vuosilta 1990 ja 1991. Levy sisältää ennenjulkaisemattomat kappaleet "Kovaa peliä rakkaudessa", "Ränsistynyttä rakkautta", "Outo tarina" ja "Palavia perseitä". Kappale "Don Quijote" on julkaistu aiemmin Ismo Alangon soololevyllä "Taiteilijaelämää" vuonna 1995. Kappaleesta "Kovaa peliä rakkaudessa" on julkaistu "Musta laatikko" -boksilla instrumentaaliversio ja kappaleesta "Ränsistynyttä rakkautta" livelevyllä "Kansan parissa 3" englanninkielinen versio nimellä "Rundown But Romantic".


title: Böömi olympialaisissa

text: Böömi oli autonominen osa Itävalta-Unkaria ennen vuotta 1918, ja maa osallistui olympialaisiin kolme kertaa: vuosina 1900, 1908 ja 1912. Maa voitti historiansa aikana yhteensä neljä mitalia, joista yksi oli hopea ja kolme pronssia. Böömi ei osallistunut yksiinkään talviolympialaisiin.


title: Böömi olympialaisissa

text: Hedwiga Rosenbaumová voitti myös pronssia vuoden 1900 olympialaisissa tenniksen sekanelinpelissä, yhdessä brittiläisen Archibald Wardenin kanssa, mutta mitali lasketaan kuuluvaksi sekajoukkueelle.


title: Chris Sharrock

text: Chris Sharrock (s. 30. toukokuuta 1964, Bebington, Wirral, Merseyside, Englanti) on brittiläisen rock-yhtye Oasiksen rumpali vuodesta 2008. Sitä ennen Sharrock on soittanut lukuisissa yhtyeissä kuten World Party, The Lightning Seeds, The Icicle Works, The La's, Del Amitri, Lou Reed ja ennen kaikkea vuodesta 1997 alkaen Robbie Williamsin rumpalina. Sharrock teki ensiesiintymisensä Oasiksen kanssa 14. elokuuta 2008.


title: Kehvo

text: Kehvon kylä sijaitsee Pohjois-Savossa Siilinjärvellä. Kehvo kuului vuoteen 1969 Kuopion maalaiskuntaan, jolloin se liitettiin Siilinjärven kuntaan. Kehvolla toimii myös koulu ja päiväkoti. Kehvon kylän suurin elinkeino on maanviljely.


title: Zaječar

text: Zaječar () on kunta ja kaupunki Serbiassa. Se on samannimisen piirikunnan pääkaupunki. Zaječar on pinta-alaltaan 1 069 neliökilometriä ja siellä on asukkaita 75 969 (2002).


title: Zaječar

text: Zaječar sijaitsee Serbian Bulgarian vastaisella rajalla. Kunnan keskustaajama on Timok-joen kahden haaran risteymäkohdassa. Lisäksi kunnassa on 41 kylää.


title: Zaječar

text: Nykyisen Zaječarin kunnan alueelle rakennettiin 200-luvun lopussa ja 300-luvun alussa keisarillinen linnoitus ja palatsi. Rooman keisariksikin 300-luvun alussa noussut Galerius rakennutti nykyisen Gamzigradin kylän läheisyyteen linnoituksen, jossa oli mm. hänen palatsinsa, ja läheiselle kukkulalla omansa ja äitinsä hautakammiot.


title: Zaječar

text: Zaječar mainittiin ensimmäisen kerran kirjoituksissa vuonna 1466 osmanien väestönlaskun aikana. Kylässä oli tuolloin kahdeksan perhettä. Paikasta ei ole paljoakaan tietoja 1500–1700-luvuilta.